Notă: prezentele norme metodologice sunt elaborate în baza Legii 50/1991 cu modificările effectuate până la data emiterii! 
            Aceste norme au doar un caracter informative şi nu conţin modificările survenite până la 01.01.2009. 



ANEXĂ 

NORME METODOLOGICE
de aplicare a Legii nr. 50/1991 privind autorizarea executării lucrărilor de construcţii, republicată, cu modificările şi completările ulterioare 

PREAMBUL 

1. Prezentele norme metodologice sunt elaborate în temeiul prevederilor art. II alin. (2) din Legea nr. 453/2001 pentru modificarea şi completarea Legii nr. 50/1991 privind autorizarea executării lucrărilor de construcţii, republicată, cu modificările şi completările ulterioare. 

2. În cuprinsul prezentelor norme metodologice, Legea nr. 50/1991 privind autorizarea executării lucrărilor de construcţii, republicată, cu modificările şi completările ulterioare, va fi denumită Lege. Pentru celelalte acte normative menţionate se specifică numărul şi titlul acestora. 

3. Trimiterile din prezentele norme metodologice la articolele şi alineatele din Lege corespund numerotării din Legea nr. 453/2001 pentru modificarea şi completarea Legii nr. 50/1991, publicată în Monitorul Oficial al României, Partea I, nr.431 din 1 august 2001. După republicarea Legii se vor republica şi prezentele norme metodologice, având trimiterile la Lege conform cu noua numerotare a acesteia. 

4. Prezentele norme metodologice sunt structurate pe capitole, secţiuni şi articole, ordonate în succesiunea operaţiunilor de autorizare. 

CAPITOLUL I 
Dispoziţii generale 

SECŢIUNEA 1 
Obiectivele normelor metodologice 

ARTICOLUL 1 
Asigurarea cadrului unitar al autorizării 

Prezentele norme metodologice au ca obiect punerea la dispoziţie celor interesaţi din domeniul executării lucrărilor de construcţii - administraţia publică locală, investitori, proiectanţi, instituţii şi autorităţi avizatoare privind autorizarea lucrărilor de construcţii, precum şi executanţi - a unui act normativ detaliat pentru aplicarea unitară a prevederilor Legii, în corelare şi cu prevederile altor acte normative ori reglementări complementare în vigoare, privind: 

- procedura de autorizare; 

- formularele necesare autorizării; 

- conţinutul documentaţiilor necesare autorizării. 

ARTICOLUL 2 
Autonomia locală - descentralizare şi parteneriat 

(1) În conformitate cu principiul autonomiei locale exercitarea competenţelor şi a atribuţiilor stabilite de Lege revine autorităţilor administraţiei publice locale, care se găsesc cel mai aproape de cetăţean. 

(2) În domeniul autorizării executării lucrărilor de construcţii principiul autonomiei locale se exercită prin descentralizarea atribuţiilor şi se asigură prin acordarea de competenţe de autorizare sporite unităţilor administrativ-teritoriale de bază, respectiv ale comunelor, oraşelor, municipiilor şi ale sectoarelor municipiului Bucureşti. 

(3) În vederea asigurării nivelului de competenţă tehnică în domeniul autorizării, inclusiv la nivelurile administraţiei publice locale care nu îşi pot constitui structuri de specialitate din cauza lipsei specialiştilor pe plan local, potrivit prevederilor Legii se instituie, pe întreg parcursul procesului de autorizare, un parteneriat tehnic între consiliile judeţene - prin structurile de specialitate constituite la nivelul acestora şi autorităţile administraţiei publice locale (comune, oraşe, municipii, după caz) care nu beneficiază de competenţă tehnică pe plan local. 

ARTICOLUL 3 
Simplificarea procesului de autorizare 

Prin modificarea şi completarea Legii, în raport cu interesul şi protecţia solicitantului, se urmăresc: 

- simplificarea procedurii de emitere a autorizaţiilor de construire/desfiinţare, conform modelului �ghişeului unic�, prin care se transferă în competenţa structurilor de specialitate organizate în cadrul aparatului propriu al emitenţilor autorizaţiilor obligaţia de a obţine, în numele solicitantului, avizele şi acordurile uzuale exprimate pe plan local (utilităţi urbane, prevenirea şi stingerea incendiilor, apărarea civilă, protecţia mediului şi sănătatea oamenilor); 

- reducerea numărului formularelor şi adecvarea conţinutului acestora, corespunzător exigenţelor specifice procesului de autorizare şi de execuţie a lucrărilor de construcţii, în corelare cu operaţiunile statistice necesare fundamentării politicilor locale, regionale şi naţionale de dezvoltare urbanistică; 

- simplificarea conţinutului proiectului pentru autorizarea executării lucrărilor de construcţii, pe tipuri de construcţii, cu grad ridicat de repetabilitate şi de importanţă redusă, prin preluarea din conţinutul-cadru (prezentat în anexa nr. 1 la Lege) a pieselor scrise şi desenate strict necesare (vezi art. 23 şi anexa nr. 2 la prezentele norme metodologice). 

ARTICOLUL 4 
Asigurarea transparenţei procesului de autorizare 

Transparenţa procesului de autorizare - atât la nivelul certificatului de urbanism, cât şi al autorizaţiei de construire/desfiinţare - se realizează prin asigurarea caracterului public al acestuia, respectiv prin aducerea la cunoştinţă publicului a listei actelor emise de către autorităţile administraţiei publice, precum şi prin asigurarea accesului solicitanţilor la informaţii privind emiterea acestora. 

ARTICOLUL 5 
Întărirea disciplinei în autorizare şi în execuţia lucrărilor autorizate 

(1) Autorizarea executării lucrărilor de construcţii reprezintă procedura de exercitare a autorităţii de către administraţia publică judeţeană, municipală, orăşenească şi, respectiv, comunală cu privire la punerea în aplicare a prevederilor documentaţiilor de amenajare a teritoriului şi de urbanism, aprobate potrivit legii, care se constituie în temei juridic al dezvoltării durabile şi urbanistice locale. 

(2) Respectarea prevederilor legale privind disciplina în procesul autorizării, precum şi în aplicarea în execuţie a prevederilor autorizaţiilor, în toate fazele, are efecte în plan social, nerespectarea acestora fiind sancţionată potrivit Legii. 

(3) Potrivit Legii, disciplina autorizării şi execuţiei se asigură: 

a) la nivelul administraţiei publice locale prin: 

- individualizarea răspunderii personalului cu atribuţii tehnice în administraţia publică locală; 

- întărirea rolului instituţiei arhitectului-şef la toate nivelurile unităţilor administrativ-teritoriale; 

- definirea competenţelor de control ale organelor cu atribuţii din cadrul aparatului propriu al administraţiei publice judeţene şi locale; 

b) la nivelul Inspectoratului de Stat în Construcţii - în toate fazele autorizării şi execuţiei lucrărilor. 

SECŢIUNEA a 2-a 
Cadrul legal 

ARTICOLUL 6 
Temeiul juridic - sistemul actelor normative din domeniu 

(1) Prezentele norme metodologice sunt elaborate în conformitate cu prevederile Legii şi pentru aplicarea ei, precum şi în corelare cu celelalte acte normative specifice şi complementare domeniului construcţiilor, aflate în vigoare. 

(2) Actele normative specifice sunt: 

a) în domeniul urbanismului: 

- Legea nr. 350/2001 privind amenajarea teritoriului şi urbanismul; 

- Legea nr. 71/1996 privind aprobarea Planului de amenajare a teritoriului naţional - Secţiunea I - Căi de comunicaţie; 

- Legea nr. 171/1997 privind aprobarea Planului de amenajare a teritoriului naţional - Secţiunea a II-a - Apa; 

- Legea nr. 5/2000 privind aprobarea Planului de amenajare a teritoriului naţional - Secţiunea a III-a - Zone protejate; 

- Legea nr. 351/2001 privind aprobarea Planului de amenajare a teritoriului naţional - Secţiunea a IV-a - Reţeaua de localităţi; 

- Legea nr. 575/2001 privind aprobarea Planului de amenajare a teritoriului naţional - Secţiunea a V-a - Zone de risc natural; 

- Codul civil; 

- Hotărârea Guvernului nr.525/1996 pentru aprobarea Regulamentului general de urbanism, cu completările şi modificările ulterioare; 

- Hotărârea Guvernului nr.584/2001 privind amplasarea unor obiecte de mobilier urban; 

b) în domeniul construcţiilor: 

- Legea nr. 10/1995 privind calitatea în construcţii; 

- Legea locuinţei nr. 114/1996, republicată, cu modificările ulterioare; 

- Ordonanţa Guvernului nr.63/2001 privind înfiinţarea Inspectoratului de Stat în Construcţii - I.S.C., aprobată şi modificată prin Legea nr. 707/2001; 

- Hotărârea Guvernului nr.766/1997 pentru aprobarea unor regulamente privind calitatea în construcţii (regulamente privind: activitatea de metrologie în construcţii; conducerea şi asigurarea calităţii în construcţii; stabilirea categoriei de importanţă a construcţiilor; urmărirea comportării în exploatare, intervenţiile în timp şi postutilizarea construcţiilor; agrementul tehnic pentru produse, procedee şi echipamente noi în construcţii; autorizarea şi acreditarea laboratoarelor de analize şi încercări în construcţii; certificarea de conformitate a calităţii produselor folosite în construcţii); 

- Hotărârea Guvernului nr.273/1994 privind aprobarea Regulamentului de recepţie a lucrărilor de construcţii şi instalaţii aferente acestora; 

- Hotărârea Guvernului nr.925/1995 pentru aprobarea Regulamentului de verificare şi expertizare tehnică de calitate a proiectelor, a execuţiei lucrărilor şi construcţiilor; 

- Hotărârea Guvernului nr.571/1998 pentru aprobarea categoriilor de construcţii, instalaţii tehnologice şi alte amenajări care se supun avizării şi/sau autorizării privind prevenirea şi stingerea incendiilor; 

- Hotărârea Guvernului nr.62/1996 privind aprobarea Listei obiectivelor de investiţii şi de dezvoltare, precum şi a criteriilor de realizare a acestora, pentru care este obligatoriu avizul Statului Major General; 

- Ordinul ministrului lucrărilor publice şi amenajării teritoriului, al ministrului apărării naţionale, al ministrului de interne şi al directorului Serviciului Român de Informaţii nr. 34/N/M.30/3.422/4.221/1995 pentru aprobarea Precizărilor privind avizarea documentaţiilor de urbanism şi amenajarea teritoriului, precum şi a documentaţiilor tehnice pentru autorizarea executării construcţiilor; 

- Precizări comune ale ministrului lucrărilor publice şi amenajării teritoriului, ministrului muncii şi protecţiei sociale şi al ministrului transporturilor nr. 5.122/NN/1.384/178/1999 privind modul de constituire şi virare de către investitori sau proprietari a cotei de 0,5% din valoarea devizului de construcţii, cu corespondent în devizul general al lucrării, cotă aferentă Casei Sociale a Constructorilor; 

c) în domeniul administraţiei publice: 

- Legea administraţiei publice locale nr. 215/2001, cu modificările ulterioare; 

- Legea nr. 188/1999, privind Statutul funcţionarului public, cu modificările ulterioare; 

- Legea serviciilor publice de gospodărie comunală nr. 326/2001, cu modificările ulterioare; 

- Legea nr. 219/1998 privind regimul concesiunilor; 

- Legea nr. 213/1998 privind proprietatea publică şi regimul juridic al acesteia, cu modificările ulterioare; 

d) în domeniul proprietăţii funciare: 

- Legea fondului funciar nr. 18/1991, republicată, cu modificările ulterioare; 

- Legea nr. 1/2000 pentru reconstituirea dreptului de proprietate asupra terenurilor agricole şi celor forestiere, solicitate potrivit prevederilor Legii fondului funciar nr. 18/1991 şi ale Legii nr. 169/1997, cu modificările ulterioare; 

- Legea cadastrului şi a publicităţii imobiliare nr. 7/1996, cu modificările ulterioare. 

(3) Actele normative complementare domeniului sunt: 

- Legea nr. 184/2001 privind organizarea şi exercitarea profesiei de arhitect; 

- Legea nr. 422/2001 privind protejarea monumentelor istorice; 

- Legea protecţiei mediului nr. 137/1995, republicată, cu modificările ulterioare; 

- Legea nr. 98/1994 privind stabilirea şi sancţionarea contravenţiilor la normele legale de igienă şi sănătate publică; 

- Legea apelor nr. 107/1996; 

- Legea apărării naţionale a României nr. 45/1994, cu modificările ulterioare; 

- Legea protecţiei civile nr. 106/1996, cu modificările ulterioare; 

- Legea nr. 27/1994 privind taxele şi impozitele locale, republicată, cu modificările şi completările ulterioare; 

- Ordonanţa de urgenţă a Guvernului nr.60/2001 privind achiziţiile publice; 

- Ordonanţa Guvernului nr.112/2000 pentru reglementarea procesului de scoatere din funcţiune, casare şi valorificare a activelor corporale care alcătuiesc domeniul public al statului şi al unităţilor administrativ-teritoriale, aprobată prin Legea nr. 246/2001; 

- Ordonanţa Guvernului nr.60/1997 privind apărarea împotriva incendiilor, aprobată şi modificată prin Legea nr. 212/1997, cu modificările ulterioare; 

- Ordonanţa Guvernului nr.43/1997 privind regimul drumurilor, republicată, cu modificările ulterioare; 

- Ordonanţa Guvernului nr.47/1994 privind apărarea împotriva dezastrelor, aprobată prin Legea nr. 124/1995, cu modificările ulterioare; 

- Ordonanţa Guvernului nr.2/2001 privind regimul juridic al contravenţiilor; 

- Ordonanţa Guvernului nr.5/2002 pentru modificarea şi completarea art. 4 din Legea nr. 50/1991 privind autorizarea executării lucrărilor de construcţii, republicată; 

- Ordonanţa Guvernului nr.36/2002 privind impozitele şi taxele locale; 

- Hotărârea Guvernului nr.540/2000 privind aprobarea încadrării în categorii funcţionale a drumurilor publice şi a drumurilor de utilitate privată deschise circulaţiei publice, cu modificările ulterioare; 

- Hotărârea Guvernului nr.101/1997 pentru aprobarea Normelor speciale privind caracterul şi mărimea zonelor de protecţie sanitară; 

- Hotărârea Guvernului nr.31/1996 pentru aprobarea Metodologiei de avizare a documentaţiilor de urbanism privind zone şi staţiuni turistice şi a documentaţiilor tehnice privind construcţii din domeniul turismului; 

- Hotărârea Guvernului nr.28/2001 privind organizarea şi funcţionarea Ministerului Culturii şi Cultelor, cu modificările ulterioare; 

- Ordinul ministrului culturii şi cultelor nr. 2.041/2001 pentru aprobarea Regulamentului privind organizarea şi funcţionarea Comisiei de Avizare a Lăcaşurilor de Cult; 

- Ordinul ministrului sănătăţii nr. 331/1999 pentru aprobarea Normelor de avizare sanitară a proiectelor, obiectivelor şi de autorizare sanitară a obiectivelor cu impact asupra sănătăţii publice; 

- Ordinul ministrului de interne nr. 791/1998 privind aprobarea Normelor metodologice de avizare şi autorizare privind prevenirea şi stingerea incendiilor; 

- Ordinul ministrului apelor, pădurilor şi protecţiei mediului nr. 799/1999 pentru aprobarea procedurii şi competenţelor de emitere a avizelor şi autorizaţiilor de gospodărire a apelor; 

- Ordinul ministrului agriculturii, alimentaţiei şi pădurilor nr.326/2001 privind abilitarea oficiilor de studii pedologice şi agrochimice judeţene şi a direcţiilor generale pentru agricultură şi industrie alimentară judeţene, respectiv a municipiului Bucureşti, să îndeplinească atribuţiile prevăzute la art. 74-103 din Legea nr. 18/1991, republicată. 

SECŢIUNEA a 3-a 
Cadrul instituţional în domeniul autorizării lucrărilor de construcţii 

ARTICOLUL 7 
Autorităţi emitente 

(1) Autorizaţiile de construire sau de desfiinţare pentru executarea lucrărilor de construcţii, în funcţie de categoriile de construcţii şi lucrări, precum şi cu respectarea prevederilor documentaţiilor de urbanism şi a planurilor de amenajare a teritoriului, aprobate potrivit legii, se emit în conformitate cu prevederile art. 4 din Lege, după cum urmează: 

a) de preşedinţii consiliilor judeţene, cu avizul primarilor unităţilor administrativ-teritoriale în a căror rază se amplasează investiţiile, pentru: investiţiile care se aprobă de Guvern; investiţiile care se realizează în extravilanul comunei, inclusiv anexele gospodăreşti ale exploataţiilor agricole; investiţiile care se amplasează pe terenuri care depăşesc limita unei unităţi administrativ-teritoriale; alte categorii de lucrări prevăzute de legislaţia în vigoare; 

b) de primarii municipiilor sau ai oraşelor, pentru construcţiile şi lucrările de orice fel din intravilanul şi din extravilanul acestora, cu excepţia celor din competenţa de emitere a preşedinţilor consiliilor judeţene; 

c) de primarul general al municipiului Bucureşti, cu avizul primarilor de sectoare, pentru: 

1. investiţiile care se amplasează pe terenuri care depăşesc limita administrativ-teritorială a unui sector şi cele care se realizează în extravilan; 

2. lucrări la construcţii reprezentând monumente istorice, cu avizul prealabil al Ministerului Culturii şi Cultelor; 

d) de primarii sectoarelor municipiului Bucureşti, pentru toate categoriile de construcţii şi amenajări urbanistice din cadrul sectoarelor, cu excepţia celor prevăzute la lit. a) şi c); 

e) de primarii comunelor, pentru locuinţe individuale şi anexele gospodăreşti ale acestora, precum şi cu avizul structurilor de specialitate din cadrul aparatului propriu al consiliului judeţean, pentru celelalte construcţii şi lucrări care se execută în intravilanul localităţilor, cu excepţia celor de la lit. a). 

(2) În înţelesul prevederilor art. 4 alin. (1) lit. a) pct. 3 din Lege sunt cuprinse lucrările al căror amplasament traversează limita a două sau mai multor unităţi administrativ-teritoriale (de exemplu: reţele electrice, alimentări cu apă, gaze, căi ferate, drumuri, autostrăzi etc.). 

(3) În situaţia amplasării investiţiei atât în extravilanul, cât şi în intravilanul comunei, autorizaţia de construire se emite de preşedintele consiliului judeţean, cu avizul primarului comunei interesate. 

(4) Potrivit prevederilor art. 5 alin. (2) din Lege, autorităţile care emit autorizaţiile de construire/desfiinţare sunt abilitate să emită şi certificatele de urbanism. 

ARTICOLUL 8 
Structura instituţională a administraţiei publice locale 

(1) Pentru creşterea operativităţii în procesul autorizării executării lucrărilor de construcţii, precum şi în vederea respectării termenului legal de emitere a autorizaţiei, consiliile judeţene, municipale şi ale sectoarelor municipiului Bucureşti, orăşeneşti şi comunale vor lua măsurile organizatorice legale necesare pentru simplificarea procedurii de emitere a autorizaţiilor, scop în care vor constitui în cadrul aparatului propriu al autorităţii administraţiei publice locale: 

a) structuri de specialitate în cadrul compartimentelor de specialitate din aparatul propriu (organizate ca direcţii generale, direcţii, servicii, birouri, după caz), abilitate să gestioneze procesul emiterii certificatelor de urbanism şi a autorizaţiilor de construire/desfiinţare, privind: 

- analiza operativă privind respectarea structurii şi conţinutului documentaţiilor depuse şi restituirea, după caz, a documentaţiilor necorespunzătoare (în termen de maximum 5 zile de la înregistrarea cererii); 

- analiza proiectului depus pentru autorizarea executării lucrărilor, pentru constatarea îndeplinirii tuturor cerinţelor şi condiţiilor urbanistice impuse prin certificatul de urbanism, precum şi a condiţiilor cuprinse în avizele obţinute de solicitant; 

- obţinerea, în numele investitorului, a avizelor şi acordurilor cerute prin certificatul de urbanism, în vederea emiterii acordului unic; 

- pregătirea şi prezentarea documentaţiilor depuse spre analiză în Comisia de Acorduri Unice (C.A.U.); 

- întocmirea acordului unic; 

- redactarea şi prezentarea spre semnare a certificatelor de urbanism şi autorizaţiilor de construire/desfiinţare; 

- emiterea avizelor şi acordurilor unice solicitate de primari, în situaţia inexistenţei structurilor de specialitate la primăriile respective; 

b) Comisia de Acorduri Unice (C.A.U.) - constituită în cadrul structurilor (compartimentelor) de specialitate - al cărei plen este abilitat să emită acordul unic, cu valoare de aviz conform, care însumează prevederile avizelor şi acordurilor privind utilităţile urbane, precum şi cele privind prevenirea şi stingerea incendiilor, apărarea civilă, protecţia mediului şi sănătatea oamenilor, obţinute pe plan local prin grija autorităţilor locale. 

(2) Relaţiile funcţionale, atribuţiile, competenţele şi răspunderile structurilor de specialitate, precum şi asigurarea ritmicităţii funcţionării acestora se stabilesc prin regulamente de organizare şi funcţionare ale aparatului propriu al consiliilor judeţene şi al primăriilor, după caz, potrivit legii. 

(3) Instituţia Arhitect-şef reprezintă autoritatea tehnică în domeniul amenajării teritoriului şi al urbanismului din cadrul administraţiei publice locale şi îndeplineşte atribuţiile conferite de Lege ca şef al structurilor de specialitate organizate în cadrul acestora. Arhitectul-şef nu poate fi subordonat unui alt funcţionar public din cadrul aparatului propriu al consiliului judeţean, respectiv al primăriei, după caz. 

(4) Funcţia de arhitect-şef se echivalează după cum urmează: 

- şef de departament ori director general, pentru arhitectul-şef al judeţului, arhitectul-şef al municipiului Bucureşti, arhitecţii-şefi ai municipiilor de rangul I - stabilite potrivit legii - şi ai sectoarelor municipiului Bucureşti; 

- director, pentru arhitecţii-şefi ai municipiilor; 

- şef serviciu, pentru arhitecţii-şefi ai oraşelor; 

- şef birou, pentru persoanele cu responsabilitate în domeniul amenajării teritoriului, urbanismului şi al autorizării executării lucrărilor de construcţii din cadrul primăriei de comună. 

(5) Funcţia de arhitect-şef al judeţului, al municipiului Bucureşti, al sectorului municipiului Bucureşti şi al municipiului va fi ocupată, de regulă, de cadre tehnice cu pregătire superioară din domeniile arhitecturii, urbanismului şi construcţiilor, iar cea corespunzătoare oraşului, respectiv comunei, va putea fi ocupată şi de conductor-arhitect, subinginer sau de cadre cu pregătire medie din domeniul arhitecturii şi construcţiilor. 

(6) Comisia de Acorduri Unice (C.A.U.) este alcătuită din: 

- specialişti provenind din structura proprie a aparatului administraţiei publice locale; 

- reprezentanţii delegaţi ai tuturor societăţilor care administrează şi/sau furnizează utilităţile urbane (avizatori); 

- reprezentanţii împuterniciţi ai serviciilor descentralizate ale administraţiei publice centrale în domeniile prevenirii şi stingerii incendiilor, apărării civile, protecţiei mediului şi al protecţiei sănătăţii populaţiei (avizatori), prevăzute de Lege, care vor fi numiţi de prefect, cu acordul ministerelor de resort. 

(7) Pentru asigurarea funcţionării structurilor de specialitate şi a Comisiei de Acorduri Unice (C.A.U.) consiliile judeţene şi locale vor stabili taxe în condiţiile legii. 

ARTICOLUL 9 
Atribuţii principale ale structurilor de specialitate 

(1) Potrivit prevederilor art. 371 alin. (1) din Lege, structurile de specialitate constituite în cadrul aparatului propriu al emitenţilor certificatelor de urbanism şi autorizaţiilor de construire/desfiinţare au următoarele atribuţii principale: 

a) avizarea documentaţiilor de urbanism şi de amenajare a teritoriului şi eliberarea certificatelor de urbanism; 

b) obţinerea avizelor solicitate prin certificatul de urbansim, necesare în vederea emiterii acordului unic; 

c) întocmirea şi emiterea acordului unic; 

d) întocmirea şi eliberarea autorizaţiei de construire/ desfiinţare. 

(2) Potrivit prevederilor art. 371 alin. (2) şi (3) din Lege, structurile de specialitate constituite în cadrul aparatului propriu al consiliilor judeţene acordă asistenţă tehnică de specialitate, analizează şi avizează documentele (documentaţiile) depuse pentru obţinerea certificatelor de urbanism şi a autorizaţiilor de construire/desfiinţare, din competenţa de emitere a primarilor comunelor, respectiv ai oraşelor şi, după caz, ai municipiilor (în situaţia în care la nivelul acestora nu sunt constituite structuri de specialitate). 

ARTICOLUL 10 
Atribuţii specifice ale structurilor de specialitate 

(1) Pentru elaborarea certificatelor de urbanism structurile de specialitate ale organelor emitente au următoarele atribuţii specifice: 

a) solicitarea avizului primarului unităţii administrativ-teritoriale în a cărei rază se află imobilul, în situaţia în care emitentul este preşedintele consiliului judeţean; 

b) verificarea conţinutului documentelor depuse, respectiv a propunerii (proiectului) de certificat de urbanism, întocmită de persoana cu responsabilitate în domeniul urbanismului din cadrul primăriei de comună şi înaintată de primar spre avizare; 

c) determinarea reglementărilor din documentaţiile de urbanism, respectiv a directivelor cuprinse în planurile de amenajare a teritoriului, legal aprobate, referitoare la imobilul pentru care se solicită certificatul de urbanism; 

d) analizarea compatibilităţii scopului declarat pentru care se solicită emiterea certificatului de urbanism cu reglementările din documentaţiile urbanistice legal aprobate; 

e) formularea condiţiilor şi restricţiilor specifice amplasamentului, obligatorii pentru proiectarea investiţiei; 

f) stabilirea avizelor şi acordurilor legale necesare autorizării; 

g) verificarea existenţei documentului de plată a taxei de eliberare a certificatului de urbanism; 

h) redactarea şi emiterea certificatului de urbanism; 

i) asigurarea transmiterii către primari spre ştiinţă a actelor emise, în situaţia în care emitentul este preşedintele consiliului judeţean. 

(2) Pentru elaborarea autorizaţiilor de construire/desfiinţare structurile de specialitate ale organelor emitente au următoarele atribuţii specifice: 

a) verificarea conţinutului documentelor (documentaţiei) depuse, sub aspectul prezentării tuturor actelor necesare autorizării, conform prevederilor art. 17 alin. (1) din prezentele norme metodologice; în cazul în care se constată că documentaţia prezentată este incompletă, aceasta se returnează solicitantului, cu menţionarea în scris a datelor şi elementelor necesare pentru completare; 

b) obţinerea, în numele investitorului, a avizelor şi acordurilor cerute prin certificatul de urbanism, în vederea emiterii acordului unic, prin: 

- asigurarea consultării fişelor tehnice de către reprezentanţii administratorilor/furnizorilor de utilităţi urbane, la sediul administraţiei publice locale; 

- transmiterea către organismele abilitate pe plan local a fişelor tehnice (documentaţiilor) specifice şi obţinerea avizelor şi acordurilor pentru: prevenirea şi stingerea incendiilor; apărarea civilă; protecţia mediului; igiena şi sănătatea populaţiei; 

c) sintetizarea condiţiilor din avizele şi acordurile obţinute prin grija emitentului, în corelare cu proiectul de autorizare a execuţiei lucrărilor de construcţii şi cu condiţiile din avizele şi acordurile obţinute în prealabil de solicitant; 

d) pregătirea şi prezentarea documentaţiilor depuse spre analiză în Comisia de Acorduri Unice (C.A.U.); 

e) redactarea acordului unic, în situaţia în care sunt îndeplinite toate condiţiile tehnice şi de aviz cerute prin certificatul de urbanism; 

f) redactarea şi prezentarea spre semnare a autorizaţiilor de construire/desfiinţare; 

g) emiterea de către structurile de specialitate din cadrul consiliilor judeţene a avizelor şi acordurilor unice solicitate de primarii de comune, respectiv de oraşe şi/sau de municipii, în situaţia inexistenţei structurilor de specialitate la primăriile respective; 

h) asigurarea transmiterii către primari spre ştiinţă a actelor emise, în situaţia în care emitentul este preşedintele consiliului judeţean. 

SECŢIUNEA a 4-a 
Legalitatea executării lucrărilor de construcţii 

ARTICOLUL 11 
Principiul autorizării executării lucrărilor de construcţii 

(1) În conformitate cu dispoziţiile Legii, lucrările de construcţii sunt operaţiunile specifice prin care: 

- se realizează construcţii de orice fel; 

- se desfiinţează construcţii şi/sau amenajări asimilabile construcţiilor. 

(2) Realizarea (edificarea) construcţiilor civile, industriale, agricole sau de orice natură, inclusiv a instalaţiilor aferente acestora, se poate efectua numai în baza şi cu respectarea prevederilor unei autorizaţii de construire, emisă în temeiul Legii şi în conformitate cu prevederile documentaţiilor de urbanism şi de amenajare a teritoriului, aprobate potrivit legii. 

(3) Desfiinţarea (demolarea, dezafectarea ori dezmembrarea parţială sau totală) construcţiilor şi instalaţiilor aferente construcţiilor, precum şi a oricăror amenajări se poate face numai pe baza unei autorizaţii de desfiinţare, emisă în aceleaşi condiţii cu autorizaţia de construire. 

ARTICOLUL 12 
Lucrări care se autorizează 

(1) Se supun autorizării lucrările prevăzute la art. 3 din Lege. 

(2) În înţelesul prevederilor art. 3 lit. a) din Lege, dacă în vederea schimbării destinaţiei unor spaţii existente nu se realizează lucrări de construcţii, nu este necesară emiterea autorizaţiei de construire. 

ARTICOLUL 13 
Autorizarea executării lucrărilor de construcţii amplasate în zone asupra cărora este instituit un anumit regim de protecţie 

(1) Autorizarea executării lucrărilor de construcţii în zonele asupra cărora este instituit, potrivit legii, un anumit regim de protecţie, prevăzut în planurile urbanistice şi în planurile de amenajare a teritoriului, este posibilă, în conformitate cu prevederile art. 7 din Lege, numai cu condiţia obţinerii avizelor şi/sau a acordurilor specifice ale autorităţilor care au instituit respectivele zone de protecţie. 

(2) Avizele specifice prevăzute la alin. (1) se pot emite, potrivit legii, şi de serviciile publice descentralizate ale ministerelor ori ale altor organisme centrale, potrivit competenţelor stabilite de legislaţia în vigoare. 

ARTICOLUL 14 
Autorizarea lucrărilor în regim de urgenţă 

(1) Autorizaţia de construire/desfiinţare pentru lucrările de intervenţie de primă necesitate în cazuri de avarii, accidente tehnice, calamităţi ori alte evenimente cu caracter excepţional se emite imediat după producerea acestora, potrivit prevederilor art. 6 alin. (13) din Lege, urmând ca documentaţia necesară, întocmită conform conţinutului-cadru din anexa nr. 1 la Lege, să fie definitivată pe parcursul sau la încheierea executării lucrărilor, cu respectarea avizelor şi acordurilor legale. 

(2) În mod similar autorizaţia de construire pentru lucrările de intervenţie de primă necesitate la clădirile clasate ca monument istoric se va emite în regim de urgenţă, cu consultarea prealabilă a organismelor abilitate ale Ministerului Culturii şi Cultelor. 

(3) Potrivit prevederilor art. 6 alin. (14) din lege, construcţiile în proprietatea unităţii administrativ-teritoriale, aflate în stare avansată de degradare şi care pun în pericol siguranţa publică, cu excepţia construcţiilor reprezentând monumente istorice, pot fi dezafectate ca urmare a dispoziţiei primarului, numai pe baza autorizaţiei de desfiinţare, care se emite imediat după declararea iminenţei pericolului, în condiţiile art. 6 alin. (13) din Lege. 

(4) În mod similar prevederilor alin. (3), autorizarea executării lucrărilor de desfiinţare pentru dezafectarea construcţiilor din proprietatea privată a persoanelor fizice şi/sau juridice, care pun în pericol siguranţa publică, se face: 

- la cererea proprietarului; 

- ca urmare a dispoziţiei primarului, care va notifica proprietarului responsabilitatea care îi revine acestuia privind urmărirea comportării în exploatare a construcţiilor, implicit cu privire la siguranţa publică, precum şi faptul de a-i fi fost emisă autorizaţia de desfiinţare, inclusiv dispoziţiile legale cu privire la obligaţiile titularului autorizaţiei de a o pune în aplicare şi de a întocmi documentaţia necesară autorizării (până la finalizarea lucrărilor). 

ARTICOLUL 15 
Lucrări care se exceptează de la autorizare 

(1) Se exceptează de la autorizare categoriile de lucrări de construcţii cu grad ridicat de repetabilitate, care nu modifică structura de rezistenţă, caracteristicile iniţiale ale construcţiilor sau aspectul arhitectural al acestora, specificate la art. 8 alin. (1) din Lege. 

(2) Potrivit prevederilor art. 8 alin. (2) din Lege, dacă lucrările prevăzute la alin. (1) se execută la construcţiile reprezentând monumente istorice, nu se aplică exceptarea de la autorizare, fiind obligatorie emiterea autorizaţiei de construire. 

CAPITOLUL II 
Documentele autorizării 

SECŢIUNEA 1 
Documentele necesare emiterii certificatului de urbanism şi autorizaţiei de construire/desfiinţare 

ARTICOLUL 16 
Documentele necesare emiterii certificatului de urbanism 

(1) Pentru emiterea certificatului de urbanism solicitantul orice persoană fizică sau juridică interesată - trebuie să depună la emitent următoarele: 

- cerere-tip pentru emiterea certificatului de urbanism (formularul-model F.1), completată cu elementele de identificare ale solicitantului şi imobilului, cu precizarea scopului solicitării actului; 

- plan de situaţie, elaborat pe suport topografic - vizat de oficiul judeţean de cadastru, geodezie şi cartografie la scările 1:5000 până la 1:500; 

- extrasul de Carte funciară (până la introducerea cadastrului general în unitatea administrativ-teritorială respectivă) pentru imobilele proprietate privată, numai în cazul solicitării certificatului de urbanism pentru înstrăinări; 

- documentul de plată a taxei de eliberare a certificatului de urbanism (în copie). 

(2) Conform Precizărilor privind completarea formularului 

�Cerere pentru emiterea certificatului de urbanism�, elementul principal de identificare al imobilului este adresa poştală, completată cu planul topografic sau, după caz, cu alte elemente de identificare menţionate în precizările la cerere. 

(3) Pentru emiterea certificatului de urbanism nu este necesară prezentarea titlului asupra imobilului sau a altui act care să ateste dreptul de proprietate, cu excepţia prevederilor cuprinse la alin. (1) referitoare la extrasul de Carte funciară. 

(4) Pentru emiterea certificatului de urbanism, în conformitate cu prevederile legale în vigoare, se interzice solicitarea de către emitent a elaborării prealabile a unei documentaţii de urbanism pentru imobilul în cauză, precum şi a oricăror documentaţii de definire a scopului solicitării. 

(5) Certificatul de urbanism nu ţine loc de autorizaţie de construire/desfiinţare şi nu conferă dreptul de a executa lucrări de construcţii. 

ARTICOLUL 17 
Documentele necesare emiterii autorizaţiei de construire/desfiinţare 

(1) Dosarul (documentaţia) care se depune în vederea emiterii autorizaţiei de construire va cuprinde următoarele documente: 

a) cerere pentru emiterea autorizaţiei de construire inclusiv anexa (se utilizează formularul-model F.9, obţinut, contra cost, de la emitent), completată cu elementele de identificare şi datele tehnice conform P.A.C.; 

b) actul doveditor al titlului asupra imobilului, care să îi confere solicitantului dreptul de execuţie a lucrărilor de construcţii (în copie legalizată); 

c) certificatul de urbanism (în copie); 

d) proiectul pentru autorizarea executării lucrărilor de construire - P.A.C., întocmit în baza prevederilor anexei nr. 1 la Lege şi a prevederilor art. 23 alin. (2) din prezentele norme metodologice, inclusiv referatele de verificare şi, după caz, referatul de expertiză tehnică - semnate şi ştampilate în original (două exemplare); 

e) fişele tehnice pentru obţinerea avizelor cerute prin certificatul de urbanism, necesare emiterii acordului unic, precum şi, după caz, documentaţiile tehnice necesare emiterii avizelor şi acordurilor care sunt în competenţa de obţinere a emitentului (două exemplare); 

f) avizele şi acordurile obţinute de solicitant, altele decât cele din competenţa de obţinere a emitentului, stabilite prin certificatul de urbanism (în copie); 

g) declaraţie pe propria răspundere privind inexistenţa unor litigii asupra imobilului; 

h) documentul de plată a taxei de emitere a autorizaţiei de construire (în copie); 

i) documentele de plată a taxelor legale pentru avizele şi acordurile necesare emiterii acordului unic, conform listei avizelor şi acordurilor necesare, comunicate o dată cu certificatul de urbanism (în copie). 

(2) Dosarul (documentaţia) care se depune în vederea emiterii autorizaţiei de desfiinţare va cuprinde următoarele documente: 

a) cerere pentru emiterea autorizaţiei de desfiinţare inclusiv anexa (se utilizează formularul-model F.9, obţinut, contra cost, de la emitent), completată cu elementele de identificare şi datele tehnice conform P.A.D.; 

b) actul doveditor al titlului asupra imobilului, care să îi confere solicitantului dreptul de execuţie a lucrărilor de construcţii (în copie legalizată); 

c) certificatul de urbanism (în copie); 

d) proiectul pentru autorizarea executării lucrărilor de desfiinţare - P.A.D., întocmit în baza prevederilor anexei nr. 1 la Lege, inclusiv referatele de verificare şi, după caz, referatul de expertiză tehnică - semnate şi ştampilate în original (două exemplare); 

e) fişele tehnice pentru obţinerea avizelor cerute prin certificatul de urbanism, necesare emiterii acordului unic, precum şi, după caz, documentaţiile tehnice necesare emiterii avizelor şi acordurilor care sunt în competenţa de obţinere a emitentului (două exemplare); 

f) avizele şi acordurile obţinute de solicitant, altele decât cele din competenţa de obţinere a emitentului, stabilite prin certificatul de urbanism (în copie); 

g) declaraţie pe propria răspundere privind inexistenţa unor litigii asupra imobilului; 

h) certificat de atestare fiscală privind valoarea de impozitare a imobilului (în copie); 

i) documentul de plată a taxei de emitere a autorizaţiei de desfiinţare (în copie); 

j) documentele de plată a taxelor legale pentru avizele şi acordurile necesare emiterii acordului unic, conform listei avizelor şi acordurilor necesare, comunicate o dată cu certificatul de urbanism (în copie). 

(3) Pentru depunerea dosarului (documentaţiei) necesar autorizării se vor avea în vedere şi următoarele: 

- în situaţia în care, o dată cu autorizaţia de construire/desfiinţare se solicită şi autorizarea organizării executării lucrărilor, solicitantul va prezenta şi proiectul de organizare a execuţiei lucrărilor (P.O.E.) - piese scrise şi desenate -, precum şi avizele specifice (aviz circulaţie, aviz pentru ocuparea temporară a domeniului public, aviz sanitar, aviz/contract cu societatea de salubritate etc.) (două exemplare); 

- în situaţia în care, potrivit prevederilor art. 85 alin. (7), emitentul asigură plata taxelor la o singură casierie, se admite prezentarea unui singur document de plată echivalent taxelor comasate (în copie); 

- se prezintă studiile cerute prin certificatul de urbanism, inclusiv avizele obţinute pentru acestea (două exemplare). 

SECŢIUNEA a 2-a 
Avize şi acorduri necesare în procesul de autorizare 

ARTICOLUL 18 
Avizul primarului 

(1) În situaţia în care emiterea certificatului de urbanism şi a autorizaţiei de construire/desfiinţare este de competenţa preşedintelui consiliului judeţean, este necesar avizul favorabil al primarului unităţii administrativ-teritoriale în al cărei teritoriu este situat imobilul în cauză. 

(2) Avizul primarului se emite o singură dată, la certificatul de urbanism, şi este valabil: 

a) numai pentru certificatul de urbanism, dacă scopul declarat de solicitant este pentru: 

- operaţiuni notariale privind circulaţia imobiliară (vânzare-cumpărare, concesiune, cesiune, dezmembrări, parcelări, comasări, partaje, succesiune etc.); 

- cereri în justiţie etc.; 

b) pentru certificatul de urbanism şi pentru autorizaţia de construire/desfiinţare, în situaţia în care scopul declarat de solicitant este pentru autorizarea executării lucrărilor de construcţii ori pentru adjudecarea prin licitaţie a proiectării lucrărilor publice. 

(3) Preşedintele consiliului judeţean are obligaţia de a solicita avizul primarului în termen de 3 zile de la data înregistrării cererii, utilizând formularul-model F.2. 

(4) Primarul va emite avizul în termen de 5 zile de la primirea solicitării, utilizând formularul-model F.3. 

(5) Pentru municipiul Bucureşti procedura de informare ori de avizare, după caz, se stabileşte prin hotărâre a Consiliului General al Municipiului Bucureşti potrivit legii. 

ARTICOLUL 19 
Avizul structurii de specialitate din cadrul consiliului judeţean 

(1) Avizul structurii de specialitate din cadrul consiliului judeţean este obligatoriu în situaţiile în care emiterea certificatului de urbanism şi a autorizaţiei de construire/desfiinţare este de competenţa primarilor: 

- de comune (imobilul este situat în intravilanul localităţilor componente); 

- de oraşe sau de municipii, în situaţia în care în cadrul primăriilor nu sunt constituite structuri de specialitate proprii. 

(2) Cererea de emitere a avizului structurii de specialitate din cadrul consiliului judeţean se înaintează de primar, împreună cu proiectul (propunerea) de certificat de urbanism sau de autorizaţie de construire/desfiinţare, după caz, redactată de persoana cu responsabilitate în domeniul urbanismului şi amenajării teritoriului din cadrul primăriei, în termen de maximum 5 zile de la data înregistrării cererii solicitantului, utilizând formularul-model F.4. 

(3) Arhitectul-şef al judeţului, în calitate de şef al compartimentului (structurii) de specialitate, emite avizul structurii de specialitate, scop în care va utiliza formularul-model F.11 şi va aplica ştampila consiliului judeţean (individualizată pentru funcţia de arhitect-şef) după cum urmează: 

a) pentru certificatele de urbanism, în termen de maximum 10 zile de la data primirii solicitării; 

b) pentru autorizaţiile de construire/desfiinţare, în termen de maximum 15 zile, împreună cu acordul unic. 

ARTICOLUL 20 
Fişele tehnice 

(1) Fişele tehnice sunt actele cuprinzând elementele de aviz (conform datelor din proiect) - necesare în vederea emiterii acordului unic - pe baza cărora se eliberează avizul administratorilor/furnizorilor de utilităţi, precum şi al instituţiilor descentralizate prevăzute de Lege, după caz. 

(2) Fişele tehnice completate de proiectant se depun la emitent, împreună cu proiectul pentru autorizarea executării lucrărilor de construcţii (P.A.C., P.A.D., după caz), în vederea avizării furnizării de utilităţi urbane (apă, canalizare, electricitate, gaze, termoficare, telecomunicaţii, salubritate, transport urban, inclusiv pentru restricţiile impuse de reţelele de transport energetic sau tehnologic din zona de amplasament), precum şi pentru prevenirea şi stingerea incendiilor, apărarea civilă, protecţia mediului şi a sănătăţii populaţiei. 

(3) Fişele tehnice-model sunt prezentate în formularele F.8.1-F.8.5. 

(4) Definitivarea conţinutului formularului �Fişă tehnică� specific fiecărui domeniu se face prin grija autorităţii administraţiei publice locale (emitentul autorizaţiilor) şi a tuturor avizatorilor interesaţi (societăţile/regiile care administrează/ furnizează utilităţile urbane de pe raza unităţii administrativteritoriale), după cum urmează: 

a) fişa tehnică-model pentru avizarea furnizării de utilităţi urbane (formular-model F.8.1) se definitivează astfel: 

- în termen de 10 zile de la data publicării prezentelor norme metodologice emitenţii vor solicita fiecărui avizator (furnizor/administrator de utilităţi urbane din cadrul unităţii administrativ-teritoriale) definitivarea fişelor tehnice, scop în care vor transmite câte un exemplar al fişei tehnice-model în vederea completării acestuia; 

- în termen de 10 zile de la primire avizatorii vor completa şi vor definitiva fişa tehnică-model prin înscrierea în rubricile rezervate a datelor şi informaţiilor cu caracter de generalitate specifice domeniului, astfel: 

- baza legală care se aplică în domeniu; 

- conţinutul documentaţiei care trebuie prezentată pentru avizare; 

- date privind taxa de avizare (baza legală şi modalitatea de achitare); 

- după completare şi definitivare, avizatorii vor returna formularele fişelor tehnice definitive emitentului, care are obligaţia de a le multiplica şi de a le pune la dispoziţie solicitanţilor, o dată cu certificatul de urbanism, pentru utilizare în faza de proiectare şi de pregătire a autorizării; 

b) fişele tehnice-model pentru avizarea documentaţiilor privind prevenirea şi stingerea incendiilor, apărarea civilă, protecţia mediului şi a sănătăţii populaţiei (formularelemodel F.8.2-F.8.5) se vor transmite instituţiilor avizatoare, prin grija emitentului, în vederea completării conţinutuluicadru al acestora cu alte date şi cerinţe specifice (de pe plan local), după care acestea se returnează emitentului, care are obligaţia de a le multiplica şi de a le pune la dispoziţie solicitanţilor, o dată cu certificatul de urbanism, pentru utilizare în faza de proiectare şi de pregătire a autorizării. 

(5) Formularele fişelor tehnice se pun la dispoziţie solicitanţilor, contra cost, o dată cu certificatul de urbanism, numai în situaţia în care certificatul de urbanism se solicită pentru emiterea autorizaţiei de construire/desfiinţare. 

(6) Prin grija reprezentantului avizatorului în Comisia de Acorduri Unice (C.A.U.), la faza �Certificat de urbanism�, fişele tehnice definitivate se completează la rubricile marcate cu asterisc (*) cu datele şi cerinţele corespunzătoare specificului investiţiei (în baza elementelor cuprinse în cererea de emitere a certificatului de urbanism), coroborate cu condiţiile de asigurare a utilităţii urbane în zona de amplasament (caracteristicile specifice ale utilităţii urbane care trebuie asigurate prin proiect - condiţii şi/sau restricţii specifice impuse), care constituie condiţii prealabile de aviz. După completare fişele tehnice (aferente fiecărei utilităţi urbane) se anexează la certificatul de urbanism, datele conţinute constituind elementele de temă necesare proiectantului în vederea întocmirii capitolelor aferente proiectului tehnic. 

(7) În vederea autorizării proiectantul are obligaţia de a completa fişele tehnice, pe propria răspundere, cu datele proiectului şi în conformitate cu cerinţele fiecărui avizator, precum şi de a le anexa la documentaţia pentru autorizarea executării lucărilor de construcţii. 

(8) Pentru avizare, administratorii/furnizorii de utilităţi urbane, precum şi instituţiile descentralizate prevăzute de Lege vor analiza datele înscrise de proiectant în fişele tehnice şi vor emite avizul lor cu/fără condiţii, procedând după cum urmează: 

a) în situaţia în care avizul favorabil este exprimat cu condiţii, avizatorul va menţiona în scris modalităţile de rezolvare a acestora în beneficiul realizării investiţiei; 

b) în situaţia în care unul sau mai mulţi avizatori precizează în fişele tehnice condiţii de natură să aducă modificări de soluţii faţă de documentaţia supusă avizării (care nu pot fi rezolvate în termenul legal de analiză a documentaţiei depuse), aceasta se returnează (cu dată şi număr de înregistrare) solicitantului (proiectantului) pentru completare, situaţie în care termenul de emitere a autorizaţiei de construire/desfiinţare va curge din momentul redepunerii documentaţiei completate. 

(9) La solicitarea avizatorilor (administratori sau/şi furnizori de utilităţi urbane, precum şi instituţiile prevăzute de Lege) conţinutul fişelor tehnice aferente domeniilor lor de activitate se vor putea actualiza pe cheltuiala acestora. 

ARTICOLUL 21 
Acordul unic 

(1) Acordul unic este actul cu valoare de aviz conform, emis de Comisia de Acorduri Unice (C.A.U.) din subordinea arhitectului-şef, însumând avizele şi acordurile favorabile - exprimate prin fişele tehnice - pentru utilităţile urbane, precum şi cele privind prevenirea şi stingerea incendiilor, apărarea civilă, protecţia mediului şi sănătatea oamenilor (obţinute de autorităţile de pe plan local). 

(2) Acordul unic se emite numai pe baza fişelor tehnice avizate favorabil. 

(3) În baza acordului unic se poate emite autorizaţia de construire/desfiinţare. 

(4) Acordul unic se emite şi în situaţia în care emitentul autorizaţiei de construire/desfiinţare este primarul comunei, oraşului ori municipiului, care nu are organizate structuri de specialitate. În această situaţie acordul unic se emite de către preşedintele consiliului judeţean şi de arhitectul-şef al judeţului. 

ARTICOLUL 22 
Avize şi acorduri ale organismelor centrale 

(1) În cazul autorizării lucrărilor pe amplasamente situate în zone în care, prin documentaţiile de urbanism aprobate, s-a instituit un anumit tip de restricţie, obţinerea avizelor şi acordurilor din partea organismelor - centrale sau descentralizate - care au instituit restricţiile este în obligaţia solicitantului. În acest scop solicitantul va depune documentaţiile specifice la emitenţii avizelor sau acordurilor, în timp util analizei şi emiterii avizelor şi acordurilor menţionate, înaintea depunerii cererii de autorizare, urmând a le anexa la documentaţia P.A.C./P.A.D./P.O.E., după caz. 

(2) În zonele în care s-a instituit un anumit tip de restricţie, potrivit legii, ori dacă natura investiţiei o impune, organismele centrale sau, după caz, serviciile descentralizate ale acestora emit avize şi/sau acorduri, după cum urmează: 

a) Ministerul Culturii şi Cultelor emite: 

- avizul comun, împreună cu Ministerul Lucrărilor Publice, Transporturilor şi Locuinţei, în cazul autorizării executării lucrărilor de orice natură la clădirile reprezentând monumente istorice şi la cele din zonele lor de protecţie, cuprinse în listele aprobate, potrivit legii; 

- avizul comisiei de specialitate pentru autorizarea lăcaşelor de cult şi a anexelor acestora; 

b) Ministerul Apelor şi Protecţiei Mediului, precum şi Ministerul Agriculturii, Alimentaţiei şi Pădurilor, în cazul autorizării lucrărilor în arii naturale protejate; 

c) Ministerul Lucrărilor Publice, Transporturilor şi Locuinţei, în cazul autorizării lucrărilor în zonele de siguranţă şi de protecţie ale infrastructurilor de transport public şi în zonele aferente construirii căilor de comunicaţie; 

d) Ministerul Apărării Naţionale - Statul Major General, Ministerul de Interne, Serviciul Român de Informaţii, în cazul autorizării lucrărilor situate în zona de protecţie a obiectivelor cu caracter special; 

e) alte organisme care gestionează un alt tip de restricţie. 

(3) Inspectoratul de Stat în Construcţii, prin inspectoratele teritoriale, emite acordul pentru lucrări de intervenţii la construcţiile existente, potrivit prevederilor legale în vigoare. 

(4) Pentru obţinerea avizelor şi acordurilor din partea organismelor centrale, cerute în mod expres prin certificatul de urbanism, obligaţie a solicitantului, acesta va depune documentaţiile specifice la emitenţii avizelor sau acordurilor, în timp util obţinerii acestora, anterior datei depunerii întregii documentaţii în vederea autorizării execuţiei lucrărilor. 

(5) Instituţiile abilitate prin lege să emită avize şi acorduri în vederea autorizării executării lucrărilor de construcţii au obligaţia de a le emite solicitantului în termen de maximum 15 zile de la data înregistrării cererii/documentaţiei. 

SECŢIUNEA a 3-a 
Conţinutul şi elaborarea documentaţiilor tehnice necesare în procesul de autorizare 

ARTICOLUL 23 
Întocmirea proiectului pentru autorizarea executării lucrărilor de construcţii - P.A.C. şi P.A.D. 

(1) Documentaţiile tehnice pentru emiterea autorizaţiei de construire/desfiinţare vor conţine: 

a) Proiectul pentru autorizarea executării lucrărilor de construire - P.A.C. sau Proiectul pentru autorizarea executării lucrărilor de desfiinţare - P.A.D., după caz, este extras din proiectul tehnic elaborat pentru execuţia lucrărilor (care nu se prezintă la autorizare), astfel: 

- se elaborează de colective tehnice de specialitate, se însuşeşte şi se semnează de cadre tehnice cu pregătire superioară numai în domeniul arhitecturii şi construcţiilor, potrivit prevederilor art. 62 din Lege şi în baza conţinutuluicadru prevăzut în anexa nr. 1 la Lege; 

- se verifică, în condiţiile legii, de verificatori de proiecte atestaţi; 

- în situaţia în care se solicită şi autorizarea organizării executării lucrărilor, se prezintă şi piesele - scrise şi desenate - specifice Proiectului de organizare a execuţiei lucrărilor (P.O.E.), precum şi avizele specifice (aviz circulaţie, aviz pentru ocuparea temporară a domeniului public, aviz sanitar, aviz/contract cu societatea de salubritate etc.); 

b) avizele şi acordurile legale necesare, nominalizate în certificatul de urbanism, cuprind: 

- fişele tehnice necesare emiterii acordului unic, precum şi documentaţiile necesare emiterii avizelor şi acordurilor care sunt în competenţa de obţinere a emitentului, întocmite de proiectantul lucrărilor; 

- avizele şi acordurile specifice obţinute prin grija solicitantului (în copie); 

c) studiile cerute prin certificatul de urbanism - după caz. 

(2) În vederea simplificării procedurii de autorizare, se admite prezentarea unor proiecte pentru autorizarea executării lucrărilor de construcţii (P.A.C., P.A.D.), cu conţinut simplificat în raport cu conţinutul-cadru prevăzut în anexa nr. 1 la Lege, pentru următoarele tipuri de construcţii, situate în afara zonelor de protecţie ale monumentelor istorice: 

a) locuinţe individuale în mediul rural: reşedinţe principale, realizate din fondurile persoanelor fizice, cu regim de înălţime P, P+1E, având suprafeţele minimale prevăzute de Legea nr. 114/1996, republicată, majorate cu maximum 20%; 

b) anexe gospodăreşti ale locuinţelor: împrejmuiri şi bucătării de vară; grajduri pentru animale mari; hambare, fânare, pătule; magazii, şoproane, garaje; spaţii pentru activităţi meşteşugăreşti, de prelucrare secundară a produselor agricole şi silvice, care alcătuiesc împreună cu locuinţa o unitate funcţională distinctă; fântâni individuale, WC-uri uscate sau tanc vidanjabil, fose vidanjabile; rezervoare de combustibil lichid şi gazos; 

c) racorduri şi branşamente la utilităţi; 

d) anexe ale exploataţiilor agricole: saivane, padocuri, adăposturi pentru animale, platforme de furaje, pătule, împrejmuiri de păşuni, spaţii de cazare temporară pe timpul campaniilor agricole; 

e) construcţii provizorii cu utilizare temporară: târguri, oboare, iarmaroace, circuri ambulante, construcţii temporare ocazionate de evenimente (culturale, aniversare, publicitare, sportive, comemorative, politice, religioase etc.), tabere de corturi şi rulote. 

(3) Conţinutul simplificat al proiectelor pentru autorizarea executării lucrărilor [pe tipuri de construcţii, astfel cum sunt prevăzute la alin. (2)] - piese scrise şi desenate - este prezentat în anexa nr. 2 la prezentele norme metodologice, iar în funcţie de importanţa şi complexitatea investiţiei şi respectându-se obligativitatea prezentării pieselor prevăzute de Lege şi de prezentele norme metodologice, în cadrul proiectului de autorizare se poate opta pentru: 

a) alegerea scării de redactare a pieselor desenate între 1:50 şi 1:100 (de exemplu, la investiţii de amploare scara planşelor de arhitectură poate să fie 1:100 la redactarea proiectului de autorizare şi 1:50 pentru proiectul tehnic necesar execuţiei). În cazul investiţiilor de mare amploare, planul de ansamblu poate fi redactat la scara 1:200 Ö 1:500; 

b) gruparea pieselor desenate pe categorii pe minimul de planşe necesare, pentru construcţiile de mică amploare; 

c) încadrarea în zonă sau în localitate a investiţiei propuse poate să fie prezentată în medalion pe planul de situaţie; 

d) se admite ca valoarea care se ia în calcul pentru stabilirea taxei de autorizare să se determine în baza unui deviz simplificat elaborat pe bază de indici, cu respectarea structurii Devizului general al investiţiei - cap. 4 �Cheltuieli pentru investiţia de bază�, partea I. 

(4) Investitorul împreună cu executantul au obligaţia de a executa lucrările autorizate numai în baza proiectului tehnic (a cărui existenţă pe şantier este obligatorie de la începerea lucrărilor de execuţie) şi de a face dovada că între acesta şi proiectul pentru autorizare - vizat spre neschimbare - există concordanţă tehnică. 

ARTICOLUL 24 
Completarea fişelor tehnice 

(1) Formularele fişelor tehnice definitivate, astfel cum au fost menţionate la art. 20 alin. (4) din prezentele norme metodologice, se pun la dispoziţie solicitantului, contra cost, de către emitentul certificatului de urbanism (care va emite şi autorizaţia de construire/desfiinţare). 

(2) Fişele tehnice se completează de proiectant şi se depun o dată cu documentaţia necesară autorizării, cuprinzând: 

- date privind branşarea/racordarea noului obiectiv la utilităţi (necesar de consumuri, evacuări etc.), după caz: alimentare cu apă, canalizare, alimentare cu energie electrică, alimentare cu gaze, alimentare cu căldură, telecomunicaţii; 

- date necesare obţinerii avizului/acordului din partea instituţiilor descentralizate privind prevenirea şi stingerea incendiilor, apărarea civilă, protecţia mediului şi a sănătăţii populaţiei. 

(3) În situaţia în care în zona de amplasament nu există utilităţi sau capacitatea acestora este insuficientă pentru necesarul investiţiei, fişele tehnice vor putea fi completate cu studii de specialitate (solicitate de furnizorii de utilităţi la emiterea certificatului de urbanism) prin care să se propună soluţii alternative în beneficiul realizării investiţiei. 

(4) Fişele tehnice însoţite, după caz, de documentaţiile necesare trebuie să permită emitenţilor de avize/acorduri identificarea imobilelor, în vederea analizării şi emiterii avizelor privind racordarea solicitată. 

ARTICOLUL 25 
Obţinerea avizelor/acordurilor specifice ale organismelor centrale 

(1) Avizele specifice ale organismelor centrale, menţionate la art. 22 din prezentele norme metodologice, se obţin de către solicitant potrivit cerinţelor înscrise în certificatul de urbanism. 

(2) Documentaţiile pentru obţinerea avizelor din partea organismelor centrale, care se întocmesc corespunzător reglementărilor în vigoare specifice fiecărui domeniu, se depun la sediul organismelor avizatoare abilitate (inclusiv al serviciilor publice descentralizate ale acestora, după caz). După avizare documentaţiile prezentate pot fi restituite sau se păstrează în arhiva avizatorului. 

ARTICOLUL 26 
Competenţe de elaborare a proiectelor pentru autorizarea executării lucrărilor de construcţii 

(1) Proiectele pentru autorizarea executării lucrărilor de construcţii, prevăzute la art. 23 alin. (1) lit. a) din prezentele norme metodologice, precum şi proiectele tehnice din care sunt extrase se elaborează exclusiv de proiectanţi cu pregătire în domeniul arhitecturii şi construcţiilor (arhitecţi, ingineri, conductori-arhitecţi, subingineri, tehnicieni), constituiţi în acest scop în colective tehnice de specialitate. 

(2) În condiţiile prevederilor alin. (1), în vederea aplicabilităţii lor, proiectele pentru autorizarea executării lucrărilor de construcţii, precum şi proiectele tehnice din care acestea sunt extrase se semnează, respectiv se însuşesc, după caz, numai de cadre tehnice cu pregătire superioară în domeniul arhitecturii şi construcţiilor, astfel: 

a) de arhitect cu diplomă recunoscută de statul român, pentru proiectarea părţii de arhitectură pentru obiective de investiţii cuprinse la toate categoriile de importanţă a construcţiilor supraterane şi a celor subterane; 

b) de ingineri constructori şi de instalaţii, cu diplomă recunoscută de statul român, pentru părţile de inginerie în domeniile specifice pentru obiective de investiţii cuprinse la toate categoriile de importanţă a construcţiilor şi pentru instalaţiile aferente acestora; 

c) de conductor-arhitect şi/sau de subinginer de construcţii, cu diplomă recunoscută de statul român, pentru clădiri de importanţă redusă şi aflate în afara zonelor protejate, stabilite conform legii. 

(3) Potrivit prevederilor art. 62 coroborate cu dispoziţiile art. 21 alin. (1) lit. c) din Lege, este interzisă întocmirea ori semnarea proiectelor tehnice pentru execuţia lucrărilor, precum şi a proiectelor pentru autorizarea executării lucrărilor de construcţii de către persoane care nu au absolvit - cu diplomă recunoscută de statul român instituţii de învăţământ superior de specialitate, în domeniul arhitecturii şi construcţiilor/instalaţiilor. 

(4) În conformitate cu prevederile art. 21 alin. (1) lit. c) din Lege, întocmirea ori semnarea proiectelor tehnice şi a proiectelor pentru autorizarea executării lucrărilor de construcţii contrar prevederilor alin. (2) de mai sus constituie infracţiune. 

(5) Potrivit prevederilor legale în vigoare privind calitatea în construcţii, proiectele pentru autorizarea executării lucrărilor de construcţii, precum şi proiectele tehnice din care acestea sunt extrase se verifică pentru cerinţele de calitate de specialişti verificatori de proiecte atestaţi, solicitantul având obligaţia de a face dovada efectuării verificării. 

(6) În conformitate cu prevederile Legii nr. 184/2001 privind organizarea şi exercitarea profesiei de arhitect, arhitecţii şi conductorii-arhitecţi cu drept de semnătură sunt obligaţi să aplice parafa cu numărul de ordine înscris în Tabloul Naţional al Arhitecţilor, potrivit legii, începând cu data de 18 iunie 2002. 

CAPITOLUL III 
Procedura de autorizare 

SECŢIUNEA 1 
Certificatul de urbanism 

ARTICOLUL 27 
Definire 

(1) Certificatul de urbanism este actul de informare prin care se fac cunoscute solicitantului elementele privind regimul juridic, economic şi tehnic al imobilului, caracteristicile zonei în care se găseşte imobilul (amplasamentul), cerinţele urbanistice care urmează să fie îndeplinite, precum şi lista avizelor şi acordurilor necesare în vederea autorizării executării lurărilor de construcţii. 

(2) În lipsa cadastrului general, respectiv a informaţiilor de Carte funciară, prin certificatul de urbanism emitentul garantează numai cu privire la informaţiile privind regimul juridic, economic şi tehnic al imobilului, rezultate din P.U.G. aprobat, în condiţiile legii. 

(3) Pentru aceeaşi parcelă (imobil) se pot emite certificate de urbanism mai multor solicitanţi, indiferent de calitatea acestora în raport cu proprietatea asupra parcelei. În această situaţie certificatele de urbanism urmează a avea acelaşi conţinut cu caracter de informare (privind regimul juridic, economic şi tehnic al imobilului) pentru toţi solicitanţii. 

ARTICOLUL 28 
Solicitantul certificatului de urbanism 

(1) Solicitantul certificatului de urbanism poate fi orice persoană fizică sau juridică interesată să cunoască informaţii cu privire la un imobil - teren şi/sau construcţii. 

(2) Pentru emiterea certificatului de urbanism nu este necesar ca solicitantul să deţină un titlu asupra imobilului, actul fiind cu caracter de informare, cu excepţia cazurilor prevăzute la art. 16 alin. (1) din prezentele norme metodologice, referitoare la extrasul de Carte funciară. 

ARTICOLUL 29 
Cerinţe urbanistice 

(1) Certificatul de urbanism se întocmeşte în conformitate cu prevederile documentaţiilor de urbanism (P.U.G., P.U.Z., P.U.D. şi R.G.U.) ori ale planurilor de amenajare a teritoriului (P.A.T.N., P.A.T.Z., P.A.T.J.), aprobate potrivit legii, pentru teritoriul pe care se află imobilul, precum şi ale altor reglementări din domeniu. 

(2) În cazul în care scopul declarat de solicitant este autorizarea executării lucrărilor de construcţii, iar specificul obiectivului (funcţiune, accesibilitate, relaţii de vecinătate etc.) nu se încadrează în prevederile documentaţiilor de urbanism şi/sau de amenajare a teritoriului aprobate ori dacă particularităţile amplasamentului (suprafaţă neconstruibilă ca urmare a unor interdicţii, servituţi sau a unor zone de protecţie a dotărilor de infrastructură, rezerve de teren pentru investiţii de interes public etc.) nu permit realizarea investiţiei, certificatul de urbanism se eliberează cu menţionarea expresă a incompatibilităţilor rezultate, precum şi a imposibilităţii emiterii unei autorizaţii de construire pentru obiectivul propus. 

(3) În situaţii deosebite, în funcţie de condiţiile specifice de amplasament (poziţia terenului în ansamblul localităţii ori al teritoriului) şi/sau de importanţa şi complexitatea obiectivului de investiţii şi dacă prevederile documentaţiilor de urbanism şi de amenajare a teritoriului aprobate nu furnizează suficiente elemente necesare autorizării ori dacă se solicită o derogare de la prevederile documentaţiilor de urbanism sau de amenajare a teritoriului aprobate, emitentul poate cere suplimentar, prin certificatul de urbanism: 

a) elaborarea unui plan urbanistic zonal (P.U.Z.) ori de detaliu (P.U.D.), după caz, urmând ca, după aprobare, prevederile acestuia să fie preluate în cadrul P.U.G. ori P.A.T.J.; în certificatul de urbanism se va face menţiunea că proiectul pentru autorizarea executării lucrărilor de construcţii (P.A.C.) se va putea întocmi numai după aprobarea documentaţiei de urbanism şi cu obligativitatea respectării întocmai a prevederilor acesteia; 

b) completarea, după caz, a documentaţiilor care însoţesc cererea pentru eliberarea autorizaţiei de construire cu următoarele studii, avize, expertize: 

- studii de specialitate: de circulaţie, istoric, de amenajare peisagistică, de impact asupra mediului; 

- avize de la organismele competente pentru zonele asupra cărora s-a instituit un anumit regim de protecţie sau de restricţii de construire (protecţia zonelor naturale; protejarea monumentelor istorice; zone cu trafic aerian; vecinătatea construcţiilor şi ansamblurilor cu caracter militar; drumuri; reţele electrice şi de telecomunicaţii; magistrale de transport de gaze, de produse petroliere; căi ferate şi navigabile; cursuri de apă; staţii meteo; surse şi gospodării de apă etc.); 

- expertize tehnice. 

(4) Pentru lucrări la construcţiile existente (reparaţii, consolidări, schimbări de destinaţie a spaţiilor interioare etc.), dacă prin acestea nu se aduc modificări de natură urbanistică clădirilor ori dacă noua funcţiune este compatibilă cu reglementările urbanistice ale zonei, nu este necesară întocmirea unui plan urbanistic zonal (P.U.Z.) ori de detaliu (P.U.D.), după caz. 

ARTICOLUL 30 
Scopul emiterii certificatului de urbanism 

(1) Certificatul de urbanism se emite pentru autorizarea execuţiei lucrărilor de construcţii şi a instalaţiilor aferente acestora, precum şi în vederea desfiinţării construcţiilor. 

(2) Potrivit prevederilor Legii certificatul de ubanism se mai emite şi pentru: 

- concesionarea de terenuri; 

- adjudecarea prin licitaţie a proiectării lucrărilor publice în faza de �studiu de fezabilitate�; 

- cereri în justiţie; 

- alte scopuri, atunci când operaţiunile respective o impun. 

(3) Operaţiunile juridice având ca obiect dezmembrarea prin lotizare sau împărţeală, alipirea sau dezlipirea de parcele, constituirea unei servituţi de trecere, precum şi înstrăinarea unui teren destinat construcţiilor se îndeplinesc numai în formă autentică şi cu obţinerea prealabilă a certificatului de urbanism. Operaţiunile juridice sus-menţionate, îndeplinite fără respectarea acestor prevederi, sunt nule de drept. 

ARTICOLUL 31 
Depunerea documentaţiei 

(1) În vederea emiterii certificatului de urbanism solicitantul trebuie să depună la emitent actele menţionate la art. 16 din prezentele norme metodologice. 

(2) Cererea-tip pentru eliberarea certificatului de urbanism (formularul-model F.1) se procură, contra cost, de la emitent şi se completează cu datele solicitate. 

(3) La depunerea cererii-tip emitentul comunică solicitantului cuantumul taxei necesare eliberării certificatului de urbanism, calculată potrivit reglementărilor în vigoare (vezi art. 68 din prezentele norme metodologice), solicitantul având obligaţia de a achita taxa de îndată şi de a prezenta copia de pe documentul de plată. 

ARTICOLUL 32 
Verificarea conţinutului documentaţiei 

(1) Verificarea conţinutului documentaţiei depuse de solicitant pentru obţinera certificatului de urbanism se efectuează în cadrul compartimentelor (structurilor) de specialitate organizate în cadrul consiliului judeţean sau al primăriei, după caz, constatându-se dacă: 

- cererea este corect adresată emitentului abilitat (preşedintele consiliului judeţean, primarul general al municipiului Bucureşti sau primarul, conform competenţelor de emitere stabilite de Lege); 

- cererea-tip este completată corect; 

- elementele de identificare privind solicitantul şi imobilul sunt suficiente, potrivit Precizărilor privind completarea formularului �Cerere pentru emiterea certificatului de urbanism�; 

- este precizat (declarat) scopul pentru care se solicită certificatul de urbanism; 

- există documentul de plată a taxei pentru emiterea certificatului de urbanism. 

(2) Documentaţia incompletă ori nerelevantă sub aspectul elementelor de identificare sau al scopului declarat se returnează solicitantului în vederea refacerii, în termen de 5 zile de la înregistrarea cererii, cu menţionarea în scris a elementelor necesare completării. 

(3) În această situaţie, termenul prevăzut de Lege pentru eliberarea certificatului de urbanism (de cel mult 30 de zile) curge de la data depunerii documentaţiei complete. 

(4) În situaţia prevăzută la alin. (3) taxa încasată nu se restituie, urmând să fie utilizată pentru eliberarea certificatului de urbanism după depunerea documentaţiei complete. 

ARTICOLUL 33 
Redactarea certificatului de urbanism 

(1) Certificatul de urbanism se redactează de emitent, ca urmare a analizării cererii şi a documentaţiei complete, în deplină concordanţă cu situaţia reală din teren la data solicitării. 

(2) Certificatul de urbanism se redactează de emitent, utilizându-se formularele-model F.6.1-F.6.4 (corespunzător autorităţii emitente), făcându-se specificările necesare privind: 

- menţionarea regimului juridic, economic şi tehnic al imobilului; 

- încadrarea/neîncadrarea lucrărilor în prevederile documentaţiilor de urbanism şi de amenajare a teritoriului aprobate şi, în funcţie de aceasta, posibilitatea/imposibilitatea realizării lucrărilor solicitate prin cerere; 

- menţionarea avizelor şi acordurilor care trebuie să însoţească proiectul de autorizare, atât cele care se obţin pe plan local de către emitentul autorizaţiei de construire, în cadrul acordului unic, cât şi cele care se obţin pe plan central şi care urmează să fie obţinute prin grija solicitantului; 

- întocmirea, după caz, a unor documentaţii de urbanism suplimentare, de tip P.U.Z. sau P.U.D., care să justifice soluţia urbanistică propusă sau să modifice reglementările urbanistice existente pentru zona de amplasament, după caz, conform celor menţionate la art. 29 alin. (3) din prezentele norme metodologice. 

(3) Certificatul de urbanism va fi însoţit de planul de situaţie depus de solicitant, pe care emitentul va menţiona limitele edificabilului, retragerile obligatorii şi alte elemente extrase din documentaţiile de urbanism. 

(4) În certificatul de urbanism se vor înscrie informaţiile cunoscute de emitent, la data elaborării, privind regimul juridic, economic şi tehnic al imobilului, după cum urmează: 

a) Regimul juridic: 

- situarea imobilului în intravilan sau în afara acestuia; 

- natura proprietăţii sau titlul asupra imobilului; 

- servituţile care grevează asupra imobilului, dreptul de preemţiune, zona de utilitate publică; 

- includerea imobilului în listele monumentelor istorice şi/sau ale naturii ori în zona de protecţie a acestora, după caz. 

b) Regimul economic: 

- folosinţa actuală; 

- destinaţia stabilită prin planurile de urbanism şi de amenajare a teritoriului aprobate; 

- reglementări ale administraţiei publice centrale şi/sau locale cu privire la obligaţiile fiscale ale investitorului; 

- alte prevederi rezultate din hotărârile consiliului local sau judeţean asupra zonei în care se află imobilul. 

c) Regimul tehnic: 

- informaţii extrase din documentaţiile de urbanism şi/sau din regulamentele aferente ori din planurile de amenajare a teritoriului, după caz, precum şi în situaţia în care asupra imobilului este instituit un regim urbanistic special (zonă protejată, interdicţii temporare sau definitive de construire); în funcţie de complexitatea şi de volumul informaţiilor, acestea se vor putea prezenta şi în anexă la certificatul de urbanism; 

- regimul de aliniere a terenului şi construcţiilor faţă de drumurile publice adiacente; 

- retragerile şi distanţele obligatorii la amplasarea construcţiilor faţă de proprietăţile vecine; 

- înălţimea maximă a construcţiilor (totală, la cornişă, la coamă, după caz) şi caracteristicile volumetrice ale acestora, exprimate atât în număr de niveluri, cât şi în dimensiuni reale (metri); 

- procentul maxim de ocupare a terenului (POT) şi coeficientul maxim de utilizare a terenului (CUT), raportate la suprafaţa de teren corespunzătoare zonei din parcelă care face obiectul solicitării; 

- echiparea cu utilităţi existente şi necesare (apă, canalizare, gaze, energie electrică, energie termică, telecomunicaţii, transport urban etc.); 

- circulaţia pietonilor şi a autovehiculelor, accesele auto şi parcajele necesare; 

- dimensiunile şi suprafeţele minime şi/sau maxime ale parcelelor (în cazul proiectelor de parcelare); 

- elemente privind volumetria şi/sau aspectul general al clădirilor în raport cu imobilele învecinate, precum şi alte prevederi extrase din documentaţii de urbanism, din regulamentul local de urbanism, din P.U.Z., P.U.D. sau din Regulamentul general de urbanism, după caz; 

- necesitatea elaborării unei documentaţii de urbanism de tip P.U.Z. sau P.U.D., în condiţiile prevederilor art. 29 alin. (3) din prezentele norme metodologice. 

(5) În vederea emiterii certificatului de urbanism, prin grija primarilor care nu dispun de structuri proprii de specialitate, se va redacta propunerea (proiectul) de certificat de urbanism, pentru care aceştia vor solicita în mod obligatoriu avizul structurii de specialitate organizate în cadrul consiliului judeţean. 

(6) Prin certificatul de urbanism emitentul stabileşte avizele şi acordurile legale necesare autorizării executării lucrărilor de construcţii, inclusiv pentru organizarea execuţiei lucrărilor, după cum urmează: 

a) Avize şi/sau acorduri obţinute pe plan local, prin grija emitentului autorizaţiei, pe baza fişelor tehnice şi care se includ în acordul unic pentru: 

a.1) utilităţile urbane, în vederea avizării racordării investiţiei la utilităţile urbane necesare funcţionării acesteia, inclusiv pentru organizarea execuţiei lucrărilor: alimentare cu apă, canalizare, alimentare cu energie electrică, alimentare cu energie termică, alimentare cu gaze naturale, telefonizare, salubritate, transport urban ori alte utilităţi urbane, în funcţie de existenţa acestora şi de relaţia posibilă cu investiţia; 

a.2) prevenirea şi stingerea incendiilor, apărare civilă, protecţia mediului şi sănătate publică, după caz, pe bază de documentaţii de aviz elaborate de proiectant conform reglementărilor legale în vigoare pentru fiecare cerinţă. 

b) Avize şi/sau acorduri obţinute prin grija solicitantului: 

b.1) avize specifice: 

- avizele necesare pentru situaţii deosebite, ca urmare a condiţiilor speciale de amplasament sau a funcţionalităţii investiţiei emise de: Ministerul Lucrărilor Publice, Transporturilor şi Locuinţei, Ministerul Culturii şi Cultelor, Ministerul Turismului, Ministerul Sănătăţii şi Familiei, Ministerul Agriculturii, Alimentaţiei şi Pădurilor, Ministerul Apelor şi Protecţiei Mediului, Ministerul Apărării Naţionale Statul Major General, Ministerul de Interne, Serviciul Român de Informaţii, Compania Naţională �Apele Române� - S.A., Autoritatea Aeronautică Civilă Română ori de alte organisme ale administraţiei publice centrale sau ale serviciilor descentralizate ale acestora, după caz, conform prevederilor legale în vigoare, în funcţie de relaţia posibilă cu investiţia; 

- avizul expertului tehnic pentru cerinţa de calitate Af (rezistenţa şi stabilitatea terenurilor de fundare a construcţiilor şi a masivelor de pământ), altul decât verificatorul de proiect pentru cerinţa Af, pentru partea din proiect referitoare la lucrările de susţinere a excavaţiilor şi a infrastructurii la construcţiile care necesită executarea de excavaţii cu adâncime de 6,0 metri sau mai mare; 

- avizul comun al Ministerului Lucrărilor Publice, Transporturilor şi Locuinţei şi al Ministerului Culturii şi Cultelor, emis la documentaţiile de urbanism (P.U.Z. sau P.U.D.) care cuprind monumente, ansambluri ori situri istorice, inclusiv zonele de protecţie ale acestora, va fi utilizat şi pentru autorizarea executării lucrărilor de construcţii; 

b.2) acordul Inspectoratului de Stat în Construcţii pentru: 

- intervenţiile asupra construcţiilor, determinate de necesitatea eliminării efectelor acţiunilor accidentale (naturale), în vederea aducerii acestora la un nivel corespunzător cerinţelor de calitate a construcţiilor (lucrări de susţineri provizorii, consolidări, reconstruire integrală sau parţială a construcţiei etc.); 

- intervenţiile determinate de acţiuni ale omului asupra construcţiilor, ce urmează să se efectueze pe baza unor proiecte elaborate ca urmare a unor expertize tehnice, în vederea schimbării de destinaţie, a prelungirii duratei de serviciu, a ridicării nivelului performanţelor iniţiale (transformări, completări sau înlocuiri ale unor părţi de construcţie, extinderi sau supraetajări, modernizări sau reabilitări); 

b.3) avizul proiectantului iniţial al clădirii sau expertiza tehnică elaborată de un expert tehnic atestat, în cazul lucrărilor care se execută la construcţii existente; 

b.4) acordul vecinilor (exprimat în formă autentică), care se solicită în următoarele situaţii: 

- în cazul construcţiilor noi amplasate adiacent construcţiilor existente sau în imediata lor vecinătate, numai dacă lucrările noi de construire impun luarea unor măsuri de intervenţie pentru protejarea imobilelor existente (subzidiri, consolidări etc.) şi dacă prin proiect se menţine această obligativitate; 

- în cazul amplasării de construcţii noi cu alte funcţiuni decât cele ale clădirilor învecinate şi dacă prin natura activităţilor adăpostite de acestea se produce poluare de orice fel (noxe, zgomot, vibraţii etc.); 

- pentru lucrări care au ca scop schimbarea destinaţiei clădirilor colective de locuinţe existente sau a unor părţi din acestea, precum şi a spaţiilor cu altă destinaţie din aceeaşi clădire, dacă prin natura activităţilor se produce poluare de orice fel (noxe, zgomot, vibraţii etc.). 

În cazul intervenţiilor necesare pentru consolidarea şi/sau reabilitarea clădirilor colective de orice fel (cu mai mulţi proprietari în acelaşi imobil), în situaţia în care unii proprietari nu îşi dau acordul, în vederea urgentării autorizării şi a demarării lucrărilor de consolidare, lipsa acordului acestora va putea fi suplinită de hotărârea asociaţiei de proprietari, adoptată în condiţiile legii. 

(7) Emitentul certificatului de urbanism are obligaţia de a înscrie scopul utilizării actului, în conformitate cu declaraţia solicitantului. 

(8) În cazul în care scopul pentru care se solicită eliberarea certificatului de urbanism nu se încadrează în prevederile documentaţiilor de urbanism şi de amenajare a teritoriului aprobate, acesta se eliberează cu menţionarea incompatibilităţilor rezultate, inclusiv posibilitatea/imposibilitatea realizării obiectivului de investiţii. 

(9) Certificatul de urbanism se completează, utilizându-se formularele-model F.6.1-F.6.4, după cum urmează: 

- pentru operaţiuni notariale privind circulaţia imobiliară, precum şi în situaţia respingerii solicitării, formularul se completează până la pct. 3 inclusiv; 

- pentru celelalte situaţii se completează în totalitate, cu excepţia cererii în justiţie pentru care se va completa în funcţie de cerinţele acesteia. 

(10) Pe documentele anexate la certificatul de urbanism, necesare identificării imobilului, potrivit art. 32 din prezentele norme metodologice, se aplică ştampila-model �Anexă la Certificatul de urbanism nr. É� prezentată în formularulmodel F.15. 

(11) În vederea autorizării executării lucrărilor de branşamente/racorduri, prin certificatul de urbanism se vor solicita: proiectul de execuţie, contractul pe baza căruia se execută lucrările, taxa pentru ocuparea domeniului public, avizul Administraţiei Domeniului Public/Administraţiei Străzilor, avizele administratorilor/furnizorilor de reţele, după caz, avizul Comisiei de coordonare reţele (pentru extinderi). 

ARTICOLUL 34 
Semnarea certificatului de urbanism 

(1) Potrivit prevederilor art. 5 alin. (3) din Lege, certificatul de urbanism se semnează de aceeaşi autoritate abilitată să emită autorizaţia de construire/desfiinţare: 

- preşedintele consiliului judeţean, primarul general al municipiului Bucureşti sau de primar, după caz; 

- secretarul general, respectiv de secretar; 

- arhitectul-şef (acolo unde nu este instituită funcţia de arhitect-şef, se semnează de către persoana cu responsabilitate în domeniul amenajării teritoriului şi urbanismului din aparatul propriu al autorităţii administraţiei publice emitente). Responsabilitatea emiterii certificatului de urbanism revine semnatarilor acestuia, potrivit atribuţiilor stabilite în conformitate cu prevederile legale în vigoare. 

(2) Lipsa unei semnături atrage nulitatea actului. 

(3) În condiţiile prevederilor art. 69 şi 70 din Legea nr. 215/2001, întrucât delegarea de către primar şi preşedintele consiliului judeţean a competenţelor de emitere a autorizaţiilor este interzisă, în mod analog, coroborat cu prevederile art. 5 alin. (3) din Lege, aceste prevederi se aplică şi la emiterea certificatelor de urbanism. 

(4) În absenţa semnatarilor de drept menţionaţi la alin. (1) certificatul de urbanism se semnează de către înlocuitorii de drept ai acestora, împuterniciţi în acest scop, potrivit prevederilor legale. 

ARTICOLUL 35 
Înregistrarea certificatului de urbanism 

(1) Emitentul certificatului de urbanism are obligaţia de a institui un registru de evidenţă a certificatelor de urbanism, în care acestea sunt înscrise în ordinea emiterii, numărul certificatului având corespondent în numărul de înregistrare a cererii. 

(2) În Registrul de evidenţă a certificatelor de urbanism se înscriu datele privind: adresa imobilului, numele şi prenumele solicitantului, scopul pentru care s-a emis certificatul de urbanism, taxa achitată şi valabilitatea certificatului de urbanism. 

(3) Pentru certificatele de urbanism emise în condiţiile art. 29 alin. (3) şi (4) din prezentele norme metodologice, autorităţile administraţiei publice au obligaţia de a organiza evidenţa acestora. 

ARTICOLUL 36 
Eliberarea certificatului de urbanism 

(1) Certificatul de urbanism se eliberează solicitantului direct sau prin poştă (cu scrisoare recomandată cu confirmare de primire), în termen de cel mult 30 de zile calendaristice de la data înregistrării cererii. În situaţia în care scopul emiterii certificatului de urbanism este obţinerea autorizaţiei de construire/desfiinţare, acesta va fi însoţit de formularele fişelor tehnice cuprinzând elementele de aviz necesare pentru utilităţile urbane şi pentru avizele serviciilor publice descentralizate ale ministerelor şi ale celorlalte organe centrale, organizate în judeţe sau în municipiul Bucureşti, în vederea emiterii acordului unic. 

(2) În documentele anexă la certificatul de urbanism emitentul are obligaţia de a încunoştinţa solicitantul cu privire la taxele legale necesare avizării documentaţiei în vederea autorizării. În acest scop societăţile furnizoare de utilităţi au obligaţia ca, pe bază de protocol încheiat cu autoritatea administraţiei publice locale, să transmită acesteia cuantumul taxelor pentru avize (pe tipuri de lucrări şi capacităţi - conform reglementărilor proprii), modalitatea de plată şi conturile în care acestea trebuie achitate. 

(3) În situaţia în care certificatul de urbanism este emis de preşedintele consiliului judeţean sau de primarul general al municipiului Bucureşti, o copie de pe acesta va fi transmisă spre ştiinţă primăriei interesate. 

(4) În situaţia în care certificatul de urbanism este emis de primar, în baza avizului structurii de specialitate a consiliului judeţean, o copie de pe acesta va fi transmisă spre ştiinţă consiliului judeţean. 

(5) În situaţia în care certificatul de urbanism este emis de primarul de sector al municipiului Bucureşti, o copie de pe acesta va fi transmisă spre ştiinţă Primăriei Municipiului Bucureşti. 

ARTICOLUL 37 
Valabilitatea certificatului de urbanism 

(1) Valabilitatea certificatului de urbanism reprezintă intervalul de timp acordat solicitantului în vederea utilizării acestuia în scopul pentru care a fost emis, potrivit prevederilor Legii. 

(2) Emitentul certificatului de urbanism stabileşte termenul de valabilitate pentru un interval de timp cuprins între 6 şi 24 de luni de la data emiterii, în funcţie de: 

- complexitatea investiţiei şi caracteristicile urbanistice ale zonei în care se află imobilul; 

- scopul pentru care a fost solicitat; 

- menţinerea valabilităţii prevederilor documentaţiilor urbanistice şi a planurilor de amenajare a teritoriului, aprobate, pentru imobilul solicitat. 

ARTICOLUL 38 
Prelungirea valabilităţii certificatului de urbanism 

(1) Prelungirea valabilităţii certificatului de urbanism se poate face de către emitent, la cererea titularului, formulată cu cel puţin 15 zile înaintea expirării, pentru o perioadă de maximum 12 luni. 

(2) Pentru prelungirea valabilităţii certificatului de urbanism se completează şi se depune la emitent o cerere-tip (potrivit formularului-model F.7) însoţită de certificatul de urbanism emis, în original. 

(3) Emitentul poate prelungi valabilitatea certificatului de urbanism, o singură dată, cu maximum 12 luni, după care va fi necesar un nou certificat de urbanism. 

(4) O dată cu depunerea cererii de prelungire a valabilităţii certificatului de urbanism, solicitantul va face dovada achitării taxei de prelungire a acesteia. 

ARTICOLUL 39 
Asigurarea caracterului public 

(1) Lista certificatelor de urbanism este publică. 

(2) Lista se afişează lunar la sediul emitentului şi va cuprinde enumerarea certificatelor de urbanism emise în luna precedentă (în ordinea eliberării), cu menţionarea adreselor imobilelor (sau a altui mod de identificare), a numelor şi prenumelor solicitanţilor, precum şi a scopului pentru care acestea au fost eliberate. 

(3) Documentaţiile de urbanism şi de amenajare a teritoriului, precum şi celelalte reglementări urbanistice care au stat la baza emiterii certificatului de urbanism vor putea fi consultate la cererea solicitanţilor certificatelor de urbanism. 

SECŢIUNEA a 2-a 
Autorizaţia de construire/desfiinţare 

ARTICOLUL 40 
Definire 

(1) Autorizaţia de construire/desfiinţare este actul de autoritate al administraţiei publice locale - judeţene, municipale, orăşeneşti sau comunale, în baza căruia se pot executa lucrări de construcţii (potrivit prevederilor art. 2 din Lege) şi pe baza căruia se asigură aplicarea măsurilor legale cu privire la amplasarea, proiectarea, executarea şi funcţionarea obiectivelor de investiţii, respectiv pentru dezafectarea construcţiilor şi amenajărilor. 

(2) Autorizaţia de construire/desfiinţare se elaborează în temeiul şi cu respectarea prevederilor documentaţiilor de urbanism şi a planurilor de amenajare a teritoriului, aprobate potrivit legii, a cerinţelor impuse prin certificatul de urbanism, precum şi de avizele/acordurile exprimate. 

(3) Autorizaţia de construire/desfiinţare se emite pentru categoriile de lucrări precizate de solicitant în cererea de autorizare, stabilite în conformitate cu prevederile Legii şi detaliate în Anexa la cererea pentru emiterea autorizaţiei de construire/desfiinţare - formularul-model F.9. 

(4) În condiţiile Legii nu se emit autorizaţii provizorii sau cu condiţia îndeplinirii ulterioare a unor cerinţe referitoare la documentaţia depusă (obţinerea de avize şi acorduri, completări sau modificări în piesele scrise şi desenate etc.), cu excepţia cazurilor prevzăute la art. 6 alin. (13) din Lege. 

(5) Prin autorizaţia de construire pentru construcţiile cu caracter provizoriu se vor specifica termenul pentru care se acordă provizoratul, precum şi consecinţele care decurg din încetarea acestuia. 

ARTICOLUL 41 
Solicitantul autorizaţiei de construire/desfiinţare 

(1) Solicitantul autorizaţiei de construire/desfiinţare poate fi orice persoană fizică sau juridică deţinătoare a unui titlu asupra imobilului, care atestă dreptul de proprietate (contract de vânzare-cumpărare, de schimb, de donaţie, certificat de moştenitor, act administrativ de restituire, hotărâre judecătorească etc.), sau a unui contract de concesiune, contract de cesiune, contract de comodat, ori a unui contract de închiriere (numai pentru construcţii cu caracter provizoriu, cu acordul expres al proprietarului de drept). 

(2) Solicitarea emiterii unei autorizaţii de construire/desfiinţare se poate face fie direct de către deţinătorii titlului asupra imobilului sau de investitori, fie prin intermediul unui împuternicit, desemnat în condiţiile legii, care poate fi consultantul, proiectantul, orice altă persoană fizică sau o persoană juridică autorizată, care are în obiectul de activitate managementul sau proiectarea lucrărilor de construcţii. 

(3) În cazul în care autorităţile administraţiei publice locale se asociază, finanţează sau realizează obiective de interes public pe terenuri aflate în proprietatea judeţelor, municipiilor, oraşelor şi comunelor: 

a) pentru domeniul public este necesară dovada înregistrării acestuia în inventarele bunurilor care alcătuiesc domeniul public aprobat, conform prevederilor Legii nr. 213/1998 privind proprietatea publică şi regimul juridic al acesteia, precum şi în Cartea funciară; 

b) pentru domeniul privat este necesară dovada înregistrării acestuia ca bun privat în Cartea funciară. 

(4) Procedura de înregistrare a terenurilor este stabilită de Legea cadastrului şi a publicităţii imobiliare nr. 7/1996, cu modificările ulterioare, şi în actele de aplicare a acesteia, emise de Oficiul Naţional de Cadastru, Geodezie şi Cartografie. 

ARTICOLUL 42 
Depunerea documentaţiei 

(1) În vederea obţinerii autorizaţiei de construire/ desfiinţare solicitantul trebuie să se adreseze autorităţii administraţiei publice locale care a emis certificatul de urbanism şi să depună o documentaţie cuprinzând toate documentele specificate la art. 17 din prezentele norme metodologice. 

(2) O dată cu depunerea cererii de eliberare a autorizaţiei de construire/desfiinţare, solicitantul, deţinător al unui titlu asupra imobilului, va prezenta o declaraţie pe propria răspundere, din care să rezulte că imobilul - teren şi/sau construcţii - nu face obiectul unui litigiu aflat pe rolul instanţei judecătoreşti. În lipsa acestei declaraţii documentaţia nu se acceptă la autorizare şi se restituie imediat solicitantului. 

(3) Documentaţia prezentată va fi preluată şi înregistrată la ghişeul emitentului care va comunica solicitantului şi cuantumul taxei de emitere a autorizaţiei, calculată potrivit prevederilor art. 69, 71 şi 72 din prezentele norme metodologice, acesta având obligaţia de a o achita de îndată. 

ARTICOLUL 43 
Verificarea conţinutului documentaţiei depuse 

(1) Structurile de specialitate organizate în cadrul consiliilor judeţene, Primăriei Municipiului Bucureşti şi primăriilor municipiilor, sectoarelor municipiului Bucureşti şi oraşelor, precum şi persoana cu responsabilitate în domeniul urbanismului, amenajării teritoriului şi autorizării executării lucrărilor de construcţii din cadrul primăriilor comunale au obligaţia de a verifica dacă documentaţia este completă, constatând dacă: 

- cererea este adresată autorităţii administraţiei publice locale abilitate, potrivit legii, să emită autorizaţia; 

- formularul cererii şi anexa sunt completate corespunzător; 

- certificatul de urbanism este valabil, iar scopul eliberării sale coincide cu obiectul cererii pentru autorizare; 

- există dovada titlului solicitantului asupra terenului şi/sau construcţiilor; 

- există declaraţia privind inexistenţa pe rolul instanţei de judecată a unui litigiu privind imobilul; 

- proiectul pentru autorizarea executării lucrărilor de construire - P.A.C. sau de desfiinţare - P.A.D., după caz, este complet şi conform cu prevederile anexei nr. 1 la Lege, precum şi ale prezentelor norme metodologice; 

- există fişele tehnice completate şi documentaţiile necesare emiterii avizelor şi acordurilor din competenţa de obţinere a emitentului; 

- există avizele şi acordurile favorabile sau studiile, după caz, cerute prin certificatul de urbanism, altele decât cele necesare emiterii acordului unic; 

- există referatele de verificare a proiectului şi, după caz, referatele de expertizare tehnică; 

- se face dovada achitării taxelor legale necesare emiterii avizelor şi acordurilor constituente ale acordului unic, cerute prin certificatul de urbanism, calculate potrivit prevederilor art. 73 din prezentele norme metodologice, precum şi a taxei de eliberare a autorizaţiei de construire/ desfiinţare. 

(2) În situaţia în care se constată că documentaţia depusă este incompletă, aceasta se returnează solicitantului în termen de maximum 5 zile lucrătoare de la data înregistrării, cu menţionarea în scris a deficienţelor şi a elementelor necesare completării acesteia. În această situaţie termenul legal de maximum 30 de zile pentru emiterea autorizaţiei curge de la data depunerii documentaţiei complete. 

(3) În situaţia prezentării unei documentaţii complete, fişele tehnice şi, după caz, documentaţiile pentru avize, care sunt în competenţa de obţinere a emitentului autorizaţiei, se vor transmite imediat spre avizare organismelor prevăzute de Lege şi menţionate la art. 45 din prezentele norme metodologice, prin grija structurii de specialitate. 

(4) Responsabilitatea emiterii unei autorizaţii pe baza unei verificări superficiale sau părtinitoare revine, în egală măsură, atât semnatarilor autorizaţiei, cât şi responsabilului de lucrare din cadrul structurii de specialitate care a verificat documentaţia. 

(5) Taxa pentru autorizare nu se restituie în cazul returnării documentaţiei în condiţiile prevederilor alin. (2), urmând să fie utilizată pentru emiterea autorizaţiei în situaţia prezentării documentaţiei complete. 

ARTICOLUL 44 
Obţinerea avizelor şi acordurilor din competenţa emitentului 

(1) În vederea emiterii acordului unic, pe lângă avizele de utilităţi urbane, emitentul are obligaţia să obţină avizele şi acordurile privind prevenirea şi stingerea incendiilor, apărarea civilă, protecţia mediului şi a sănătăţii populaţiei. 

(2) Avizele şi acordurile prevăzute la alin. (1) se emit de instituţiile descentralizate, conform legii, pe fişele tehnice specifice fiecărui avizator, completate şi depuse de către solicitant la emitentul autorizaţiei de construire/desfiinţare, după cum urmează: 

a) documentaţia pentru avizul privind prevenirea şi stingerea incendiilor se va întocmi în conformitate cu prevederile art. 10 din Ordinul ministrului de interne nr. 791/1998. Categoriile de lucrări care se supun autorizării pentru prevenirea şi stingerea incendiilor sunt enumerate în Hotărârea Guvernului nr.571/1998. Documentaţia va trebui să conţină cererea-tip în două exemplare, opisul cu specificarea documentelor depuse în două exemplare, certificatul de urbanism şi planurile anexă vizate spre neschimbare, documentaţia tehnică cuprinzând piese scrise şi desenate, în care sunt incluse măsurile de prevenire şi de stingere a incendiilor, referatul verificatorului de proiect pentru cerinţa de calitate siguranţa la foc (formularul-model F.8.2). La eliberarea avizului PSI se restituie solicitantului documentele prezentate, vizate spre neschimbare, emitentul reţinând câte un exemplar din cerere, opis, aviz şi, după caz, pe cel al verificatorului de proiect. Avizele PSI eliberate îşi pierd valabilitatea dacă în termen de 2 ani nu au fost începute lucrările de execuţie prevăzute în documentaţia tehnică; 

b) documentaţia pentru solicitarea avizului de apărare civilă se va întocmi în conformitate cu prevederile Ordinului ministrului apărării naţionale nr. M46/1997 şi ale Deciziei primului-ministru al României nr. 177/1999 pentru aprobarea Normelor tehnice privind proiectarea şi executarea adăposturilor de protecţie civilă în subsolul construcţiilor noi. Documentaţia va trebui să conţină, în copie, certificatul de urbanism şi planurile anexă vizate spre neschimbare, din care planul de arhitectură al celui mai de jos nivel şi secţiunea caracteristică, în două exemplare, memoriu tehnic general şi memoriu tehnic de specialitate (acestea două putând fi comasate) - formularul-model F.8.3; 

c) acordul de mediu al inspectoratului teritorial de protecţia mediului se eliberează pentru lucrările cu impact asupra mediului, prevăzute în anexa nr. II la Legea protecţiei mediului nr. 137/1995, republicată, precum şi pentru lucrările cu impact redus asupra mediului. Conţinutul documentaţiilor aferente pe tipuri de lucrări/construcţii este stabilit în fişa tehnică pentru obţinerea acordului de mediu (formularul-model F.8.4). În situaţia solicitării acordului de mediu pentru lucrări/construcţii ce necesită studiu de impact, documentaţia prezentată va fi însoţită de avizul la studiul de impact respectiv, eliberat de colectivul de analiză tehnică organizat în cadrul inspectoratului teritorial de protecţia mediului. În situaţia solicitării avizului de gospodărire a apelor, necesar asigurării resursei de apă, solicitantul se va adresa unităţii teritoriale competente de gospodărire a apelor, în baza prevederilor Legii apelor nr. 107/1996, iar documentaţia prezentată va fi însoţită de avizul respectiv; 

d) documentaţia pentru avizul sanitar se va întocmi în conformitate cu prevederile art. 9 din Ordinul ministrului sănătăţii nr. 331/1999 pentru aprobarea Normelor de avizare sanitară a proiectelor obiectivelor şi de autorizare sanitară a obiectivelor cu impact asupra sănătăţii publice. Documentaţia va conţine certificatul de urbanism cu planurile anexă vizate spre neschimbare, memoriu tehnic însoţit de piese desenate pentru explicarea modului de rezolvare a circuitelor funcţionale, a procesului tehnologic, aprovizionarea cu apă potabilă, colectarea şi tratarea apelor uzate şi a deşeurilor lichide şi solide, măsuri pentru combaterea poluării, pentru protecţia sanitară, pentru realizarea unor circuite funcţionale corecte, precum şi, după caz, certificatul de înmatriculare, codul fiscal, hotărârea judecătorească definitivă, actul constitutiv al societăţii, autorizaţia de exercitare a unei activităţi independente (formularul-model F.8.5). Pentru avizarea obiectivelor cu risc pentru sănătatea populaţiei se va elabora şi se va depune un studiu de impact asupra stării de sănătate, efectuat de către persoane fizice sau juridice atestate. 

ARTICOLUL 45 
Examinarea şi avizarea documentaţiei 

(1) Examinarea documentaţiei depuse, care se efectuează de structurile de specialitate, are ca obiect prevederile proiectului pentru autorizarea executării lucrărilor de construire (P.A.C.) sau de desfiinţare (P.A.D.), după caz, precum şi a datelor înscrise în anexa la cerere şi constă în examinarea modului în care sunt respectate: 

- datele şi condiţiile cerute prin certificatul de urbanism; 

- reglementările cu privire la întocmirea şi conţinutul proiectului supus autorizării, astfel cum rezultă din anexa nr. 1 la Lege, coroborate cu prevederile art. 23 din prezentele norme metodologice; 

- prevederile cu privire la abilitarea proiectanţilor pentru semnarea documentaţiilor, conform dispoziţiilor: 

- art. 61 din Lege; 

- Legii nr. 184/2001; 

- prevederile cu privire la verificarea proiectelor de către verificatori de proiecte atestaţi potrivit Legii nr. 10/1995 şi Hotărârii Guvernului nr.925/1995 pentru asigurarea cerinţelor de calitate a proiectului; 

- introducerea condiţiilor din avizele şi acordurile favorabile obţinute, altele decât cele necesare emiterii acordului unic, precum şi din studiile, după caz, cerute prin certificatul de urbanism. 

(2) Pentru emiterea acordului unic documentaţia verificată conform alin. (1) se promovează spre analiză şi avizare în Comisia de Acorduri Unice (C.A.U.). 

(3) Avizarea documentaţiei se face de către Comisia de Acorduri Unice (C.A.U.) în termen de maximum 15 zile de la primirea documentaţiei şi cuprinde două etape: 

a) Analiza pe specialităţi a fişelor tehnice pentru utilităţile urbane şi de emitere a avizelor şi a acordurilor În această etapă membrii Comisiei de Acorduri Unice (C.A.U.) au la dispoziţie spre analiză fişele tehnice specifice şi proiectul pentru autorizarea lucrărilor de construcţii (P.A.C., P.A.D., P.O.E., după caz). La solicitarea membrilor Comisiei de Acorduri Unice (C.A.U.) proiectantul sau consultantul, după caz, poate fi convocat şi are obligaţia de a se prezenta la sediul emitentului unde funcţionează Comisia de Acorduri Unice (C.A.U.), pentru a furniza eventuale elemente suplimentare necesare avizării şi/sau pentru a introduce corecţiile necesare în documentaţie. 

b) Analiza în plen În această etapă Comisia de Acorduri Unice (C.A.U.) este abilitată să emită acordul unic, dacă se constată că se întrunesc cumulativ toate exigenţele privind: 

- avizarea furnizării utilităţilor urbane potrivit conţinutului-cadru al proiectului pentru autorizarea executării lucrărilor de construcţii; 

- cerinţele avizelor/acordurilor date de instituţiile descentralizate, obţinute prin grija emitentului; 

- celelalte acorduri şi avize din competenţa de obţinere a solicitantului. 

În situaţia în care furnizorul/administratorul de utilităţi nu poate asigura capacităţile solicitate (conform fişelor tehnice şi proiectului depus pentru autorizare), acest fapt se va motiva în scris. Furnizorul/administratorul de utilităţi are obligaţia de a sugera în scris modalităţile de rezolvare în beneficiul investiţiei. 

(4) Lucrările Comisiei de Acorduri Unice (C.A.U.) sunt conduse de arhitectul-şef sau de înlocuitorul de drept al acestuia. La lucrări pot participa ca invitaţi persoanele interesate în promovarea autorizării execuţiei lucrărilor. 

(5) Acordul unic, precum şi celelalte avize şi acorduri îşi extind valabilitatea pe durata valabilităţii autorizaţiei (inclusiv a duratei de execuţie înscrise în autorizaţie) sau în cazul prelungirii valabilităţii acesteia. 

(6) În baza acordului unic şi a avizului structurii de specialitate se poate redacta şi emite autorizaţia de construire/desfiinţare. 

(7) Procedura de avizare prezentată în cadrul prezentului articol se aplică de către: 

- consiliul judeţean, Primăria Municipiului Bucureşti, primăriile sectoarelor municipiului Bucureşti, ale municipiilor şi oraşelor care dispun de structuri de specialitate; 

- consiliul judeţean, pentru lucrările de construcţii din competenţa de autorizare a primarilor de comune, precum şi a primarilor municipiilor şi oraşelor care nu au constituite structuri de specialitate. 

(8) În situaţia în care primăriile oraşelor şi municipiilor nu beneficiază de structuri de specialitate, dar administrează unele utilităţi urbane (de exemplu: apă, canalizare, energie termică etc.), în vederea obţinerii acordului unic, acestea se vor îngriji să obţină avizele/acordurile respective pe plan local şi să le trimită structurilor de specialitate din cadrul consiliilor judeţene, urmând ca celelalte avize/acorduri să fie obţinute la nivel judeţean de la administratorii/furnizorii de drept. 

ARTICOLUL 46 
Emiterea şi gestionarea acordului unic 

(1) Acordul unic se emite de Comisia de Acorduri Unice (C.A.U.). 

(2) Prin grija secretariatului Comisiei de Acorduri Unice (C.A.U.), toate documentaţiile depuse pentru emiterea autorizaţiei de construire/desfiinţare - care au fost avizate favorabil de avizatori în baza fişelor tehnice - se supun procedurii de emitere a acordului unic în plenul Comisiei de Acorduri Unice (C.A.U.). 

(3) Acordul unic se exprimă prin consens în plenul Comisiei de Acorduri Unice (C.A.U.), se semnează de emitentul autorizaţiei de construire/desfiinţare - preşedintele consiliului judeţean sau primar, după caz, - şi se contrasemnează de arhitectul-şef. 

(4) Acordul unic se redactează utilizându-se formularulmodel F.12, se arhivează împreună cu fişele tehnice conţinând avizele favorabile şi se comunică, după caz, autorităţii administraţiei publice locale pe teritoriul căreia se află imobilul. 

ARTICOLUL 47 
Redactarea autorizaţiei de construire/desfiinţare 

(1) Autorizaţia de construire/desfiinţare se redactează de structura de specialitate din cadrul administraţiei publice judeţene, municipale sau orăşeneşti ori, după caz, de persoana cu responsabilitate în domeniile urbanismului, amenajării teritoriului şi autorizării executării lucrărilor de construcţii din cadrul primăriilor comunale, prin completarea formularului-model F.13.1-F.13.4, după caz, cu menţionarea obligatorie a elementelor necesare descrierii concise a lucrărilor de construcţii autorizate. 

(2) Prin autorizaţia de construire/desfiinţare emitentul poate impune anumite condiţii pentru perioada executării lucrărilor autorizate, rezultate din aplicarea normelor generale şi locale, privind: 

a) condiţiile de utilizare a domeniului public (accese în zona şantierului, staţionări ale utilajelor, închideri de drumuri publice, ocupări temporare de spaţii publice, treceri temporare sau săpături în spaţiile publice, devieri ale circulaţiei auto sau pietonale, protecţia circulaţiei, executarea unor drumuri provizorii, folosirea unor elemente de reclamă etc.); 

b) măsurile de protejare a proprietăţilor particulare învecinate; 

c) măsurile de protecţie sanitară şi socială în situaţia cazării unor muncitori sezonieri (executarea de baracamente, grupuri sociale, grupuri sanitare, dotări de toate tipurile în cazul unui număr mai mare de muncitori, plata serviciilor suplimentare prestate de unităţile existente etc.); 

d) măsurile de protecţie a mediului pe durata executării lucrărilor autorizate, precum şi în cazul realizării de investiţii în zone care nu dispun de utilităţi (în special canalizare, evacuarea şi depozitarea deşeurilor menajere etc.); 

e) măsurile de prevenire şi stingere a incendiilor. 

(3) În situaţia autorizării executării lucrărilor pentru construcţii cu caracter provizoriu, la pct. 3 din formularul autorizaţiei de construire/desfiinţare (formularul-model F.13.1-F.13.4) emitentul va face precizări privind obligaţiile care decurg din �caracterul provizoriu şi durata de existenţă limitată până laÉ�, inclusiv precizări privind termenul de încetare a funcţionării obiectivului autorizat. 

(4) În situaţia în care formularul tipizat nu permite înscrierea tuturor menţiunilor necesare, acestea se vor putea insera într-o anexă la autorizaţie. 

(5) Proiectul pentru autorizarea executării lucrărilor de construcţii (P.A.C., P.A.D., P.O.E., după caz) constituie documentul martor al autorizării, scop în care i se aplică ştampila �VIZAT SPRE NESCHIMBARE� (prezentată în formularul-model F.16) pe toate piesele scrise şi desenate componente. Un exemplar se restituie solicitantului o dată cu autorizaţia, iar al doilea exemplar va rămâne în arhiva emitentului autorizaţiei. 

ARTICOLUL 48 
Semnarea autorizaţiei de construire/desfiinţare 

(1) Potrivit prevederilor Legii autorizaţia de construire/ desfiinţare se semnează de către: 

- preşedintele consiliului judeţean, primarul general al municipiului Bucureşti sau de primar, după caz; 

- secretarul general, respectiv de secretar; 

- arhitectul-şef (acolo unde nu este instituită funcţia de arhitect-şef se semnează de către persoana cu responsabilitate în domeniul amenajării teritoriului şi urbanismului din aparatul propriu al autorităţii administraţiei publice emitente). Responsabilitatea emiterii autorizaţiei de construire/desfiinţare revine semnatarilor acesteia, potrivit atribuţiilor stabilite conform legii. 

(2) Lipsa unei semnături atrage nulitatea actului. 

(3) Potrivit prevederilor art. 69, 70 şi 116 din Legea nr. 215/2001, competenţele de emitere a autorizaţiilor de către preşedintele consiliului judeţean, primarul general al municipiului Bucureşti şi primar nu pot fi delegate. 

(4) În absenţa semnatarilor de drept menţionaţi la alin. (1) autorizaţiile de construire/desfiinţare se semnează de către înlocuitorii de drept ai acestora, împuterniciţi în acest scop, potrivit prevederilor legale. 

ARTICOLUL 49 
Înregistrarea autorizaţiei de construire/desfiinţare 

(1) Emitentul autorizaţiei de construire/desfiinţare are obligaţia de a institui un registru de evidenţă a autorizaţiilor de construire/desfiinţare, în care acestea sunt înscrise în ordinea emiterii, numărul autorizaţiei având corespondent în numărul de înregistrare a cererii. 

(2) În Registrul de evidenţă a autorizaţiilor de construire/desfiinţare se înscriu datele privind: adresa imobilului, numele şi prenumele solicitantului, lucrările autorizate, valoarea lucrărilor autorizate, durata de execuţie şi termenul de valabilitate a autorizaţiei. 

(3) Pentru autorizaţiile de construire/desfiinţare emise în condiţiile art. 50 alin. (2) şi (3) din prezentele norme metodologice, autorităţile administraţiei publice au obligaţia de a organiza evidenţa acestora. 

ARTICOLUL 50 
Eliberarea autorizaţiei de construire/desfiinţare 

(1) Autorizaţia de construire/desfiinţare se eliberează solicitantului, direct sau prin poştă (cu scrisoare recomandată cu confirmare de primire), în termen de maximum 30 de zile calendaristice de la data depunerii documentaţiei complete. 

(2) În situaţia în care autorizaţia de construire/desfiinţare este emisă de preşedintele consiliului judeţean sau de primarul general al municipiului Bucureşti, o copie de pe aceasta va fi transmisă spre ştiinţă primăriei interesate. 

(3) În situaţia în care autorizaţia de construire/desfiinţare este emisă de primar în baza avizului structurilor de specialitate ale consiliului judeţean, o copie de pe aceasta va fi transmisă spre ştiinţă consiliului judeţean. 

(4) În situaţia în care autorizaţia de construire/desfiinţare este emisă de primarul de sector al municipiului Bucureşti, o copie de pe aceasta va fi transmisă spre ştiinţă Primăriei Municipiului Bucureşti. 

ARTICOLUL 51 
Valabilitatea autorizaţiei de construire/desfiinţare 

(1) Prin autorizaţia de construire/desfiinţare emitentul stabileşte şi înscrie în formular: 

a) valabilitatea autorizaţiei de construire/desfiinţare; 

b) durata de execuţie a lucrărilor. 

(2) Valabilitatea autorizaţiei de construire/desfiinţare se constituie din: 

a) intervalul de timp de cel mult 12 luni de la data emiterii, în interiorul căruia solicitantul este obligat să înceapă lucrările autorizate; 

b) în cazul îndeplinirii condiţiei specificate la lit. a), de la data anunţată a începerii lucrărilor, valabilitatea autorizaţiei se extinde pe toată durata de execuţie a lucrărilor prevăzută prin autorizaţie. 

(3) Durata executării lucrărilor, care reprezintă timpul fizic maxim necesar pentru realizarea efectivă a lucrărilor de construcţii autorizate, se stabileşte de către emitentul autorizaţiei de construire/desfiinţare, pe baza datelor înscrise în cerere - respectiv în anexa la aceasta - conform prevederilor proiectului pentru autorizarea executării lucrărilor de construire - P.A.C. sau de desfiinţare - P.A.D., după caz. În funcţie de interesul public şi de gradul de complexitate al lucrărilor, emitentul autorizaţiei de construire/desfiinţare poate reduce durata executării lucrărilor faţă de cea solicitată prin documentaţie, cu consultarea investitorului/beneficiarului, managerului de proiect, proiectantului sau consultantului, după caz. 

(4) În cazul schimbării investitorului pe parcursul executării lucrărilor, valabilitatea autorizaţiei de construire/desfiinţare se menţine, cu condiţia respectării în continuare a prevederilor acesteia, precum şi a transcrierii actelor care conferă dreptul de construire (titlul asupra imobilului) pe numele noului investitor. Celelalte acte, autorizaţia de construire/desfiinţare, avizele, acordurile, precum şi documentaţiile care au stat la baza eliberării autorizaţiei aparţin de drept noului investitor (proprietar) prin efectul transcrierii titlului asupra imobilului. 

ARTICOLUL 52 
Prelungirea valabilităţii autorizaţiei de construire/desfiinţare 

(1) În cazul în care lucrările de construcţii nu au fost începute ori nu au fost executate integral în termenele stabilite prin autorizaţia de construire/desfiinţare potrivit prevederilor art. 51, investitorul poate solicita autorităţii emitente prelungirea valabilităţii autorizaţiei. 

(2) Prelungirea valabilităţii autorizaţiei de construire/desfiinţare se va solicita cu cel puţin 15 zile înaintea datei expirării termenului de valabilitate şi se poate acorda, potrivit Legii, o singură dată pentru cel mult 12 luni. 

(3) Acordarea prelungirii valabilităţii autorizaţiei de construire/desfiinţare se apreciază de emitentul acesteia, în baza examinării cererii în raport cu: interesul public, complexitatea lucrărilor autorizate, stadiul executării lucrărilor ori cauzele care au dus la nerespectarea termenelor prevăzute în autorizaţie. Prelungirea valabilităţii autorizaţiei de construire/desfiinţare se înscrie în originalul autorizaţiei iniţial emise, fără a fi necesară prezentarea unei alte documentaţii. În această situaţie emitentul autorizaţiei are obligaţia de a comunica decizia sa solicitantului, în termen de maximum 15 zile de la depunerea cererii. 

(4) Prelungirea valabilităţii autorizaţiei de construire/desfiinţare reprezintă ultimul termen pentru executarea integrală a lucrărilor. 

ARTICOLUL 53 
Pierderea valabilităţii autorizaţiei de construire/desfiinţare. 

Emiterea unei noi autorizaţii 

(1) Autorizaţia de construire/desfiinţare îşi pierde valabilitatea prin: 

a) neînceperea lucrărilor în termenul de valabilitate stabilit prin autorizaţia de construire/desfiinţare ori nefinalizarea acestora conform duratei de execuţie stabilite prin autorizaţie, dacă nu a fost solicitată prelungirea valabilităţii autorizaţiei; 

b) nefinalizarea lucrărilor în termenul acordat ca prelungire a valabilităţii autorizaţiei; 

c) modificarea condiţiilor, datelor sau conţinutului documentaţiei care a stat la baza emiterii autorizaţiei. 

(2) În situaţiile prevăzute la alin. (1) este necesară emiterea unei noi autorizaţii de construire/desfiinţare. 

(3) În cazul nefinalizării lucrărilor în termenul acordat prin prelungirea valabilităţii autorizaţiei de construire/desfiinţare, continuarea lucrărilor rămase de executat se va putea face numai după emiterea, în condiţiile legii, a unei noi autorizaţii de construire/desfiinţare, corespunzător stadiului fizic al realizării lucrărilor autorizate la data solicitării, pentru lucrările de construcţii rămase de executat în raport cu proiectul şi avizele care au stat la baza emiterii autorizaţiei iniţiale. În această situaţie taxele de autorizare se vor calcula corespunzător valorii lucrărilor rămase de executat. 

(4) În situaţia în care valabilitatea autorizaţiei de construire (inclusiv prelungirea acesteia) a expirat, pentru emiterea unei noi autorizaţii de construire (în vederea finalizării lucrărilor rămase de executat), valabilitatea certificatului de urbanism, precum şi a avizelor şi acordurilor emise la prima autorizaţie se menţine, cu condiţia realizării construcţiei în conformitate cu prevederile autorizaţiei iniţiale. 

(5) În cazul întreruperii execuţiei pe o perioadă îndelungată (peste limita de valabilitate a autorizaţiei de construire/desfiinţare), fără luarea măsurilor de conservare, potrivit prevederilor legale în vigoare, continuarea lucrărilor rămase de executat se va putea face numai după emiterea unei noi autorizaţii de construire/desfiinţare, care va avea la bază o documentaţie tehnică întocmită în conformitate cu concluziile Referatului de expertizare tehnică a lucrărilor executate, potrivit prevederilor legale în vigoare privind calitatea în construcţii. 

ARTICOLUL 54 
Asigurarea caracterului public 

(1) Lista autorizaţiilor de construire/desfiinţare, completată cu elemente de identificare a imobilului, are caracter public şi se afişează la sediul emitentului. 

(2) Lista se afişează lunar la sediul emitentului şi va cuprinde enumerarea autorizaţiilor de construire/desfiinţare emise în luna precedentă (în ordinea eliberării), cu menţionarea adreselor imobilelor (sau a altui mod de identificare), a numelor şi prenumelor solicitanţilor, precum şi a scopului pentru care acestea au fost eliberate. 

(3) Conţinutul documentaţiilor cu caracter tehnic, documentaţiile de urbanism şi de amenajare a teritoriului, precum şi celelalte reglementări urbanistice care au stat la baza emiterii autorizaţiilor de construire/desfiinţare vor putea fi consultate exclusiv la sediul emitentului şi numai de cei care pot face dovada că sunt direct interesaţi sau potenţial afectaţi de prevederile acestora, în baza unui regulament aprobat de autoritatea emitentă. 

CAPITOLUL IV 
Alte precizări privind autorizarea 

SECŢIUNEA 1 
Situaţii speciale în procesul de autorizare 

ARTICOLUL 55 

Lucrări care nu necesită întocmirea unor documentaţii de urbanism pentru autorizareNu este necesară elaborarea prealabilă a unor documentaţii de urbanism şi/sau de amenajare a teritoriului pentru lucrările prevăzute la art. 2 alin. (4) din Lege, din această categorie făcând parte, în general, lucrări de reparaţii şi modernizare la construcţiile existente. 

ARTICOLUL 56 
Autorizarea lucrărilor cu caracter militar 

Autorizarea lucrărilor cu caracter militar se face în condiţiile stabilite de Ministerul Lucrărilor Publice, Transporturilor şi Locuinţei împreună cu ministerele şi celelalte organe de specialitate ale administraţiei publice centrale interesate. 

ARTICOLUL 57 
Intrarea în legalitate 

(1) Organul de control care a sancţionat contravenţional fapta de a se executa lucrări de construcţii fără autorizaţie sau cu încălcarea dispoziţiilor acesteia, potrivit prevederilor art. 25 alin. (1) din Lege, pe lângă oprirea executării lucrărilor, va dispune luarea măsurilor necesare pentru încadrarea lucrărilor în prevederile autorizaţiei sau de desfiinţare a lucrărilor executate fără autorizaţie, într-un termen pe care îl va stabili prin procesul-verbal. 

(2) Potrivit prevederilor art. 25 alin. (2) şi (3) din Lege, autoritatea administraţiei publice competentă să emită autorizaţia de construire/desfiinţare are obligaţia de a analiza modul în care construcţia corespunde reglementărilor din documentaţiile de urbanism aprobate pentru zona de amplasament, urmând să dispună menţinerea, respectiv desfiinţarea construcţiilor realizate fără autorizaţie sau cu încălcarea prevederilor acesteia. 

(3) În situaţia în care construcţia realizată fără autorizaţie de construire întruneşte condiţiile urbanistice de integrare în cadrul construit preexistent, autoritatea administraţiei publice locale competentă poate proceda la emiterea unei autorizaţii de construire în vederea intrării în legalitate, în coroborare cu luarea măsurilor legale care se impun, numai în baza concluziilor unei expertize tehnice pentru cerinţa de calitate A - rezistenţă şi stabilitate privind starea structurii de rezistenţă în stadiul fizic în care se află construcţia. 

ARTICOLUL 58 
Anularea autorizaţiei de construire/desfiinţare 

(1) Potrivit Legii, anularea autorizaţiei de construire/desfiinţare emise cu încălcarea prevederilor legale poate fi făcută de către instanţele de contencios administrativ. Anularea autorizaţiei de construire/desfiinţare poate fi cerută, în condiţiile legii, de partea vătămată, de prefect şi de Inspectoratul de Stat în Construcţii. 

(2) Prin introducerea acţiunii în anulare autorizaţia de construire/desfiinţare se suspendă, urmând ca instanţa să dispună oprirea lucrărilor până la soluţionarea pe fond a cauzei. 

(3) În situaţia în care suspendarea autorizaţiei de construire/desfiinţare nu a fost întemeiată, titularul acesteia este îndreptăţit să primească valoarea prejudiciului adus şi a daunelor-interese. În această situaţie durata de execuţie ori valabilitatea autorizaţiei de construire/desfiinţare se prelungeşte, de drept, cu perioada în care aceasta a fost suspendată. 

SECŢIUNEA a 2-a 
Situaţii speciale urbanistice şi tehnice 

ARTICOLUL 59 
Terenuri pentru construcţii 

(1) Prin imobil, în conformitate cu prevederile Legii, se înţelege teren şi/sau construcţii. 

(2) Terenurile pentru construcţii sunt cuprinse în intravilanul localităţilor şi, în funcţie de destinaţie şi utilizare, pot fi: 

a) terenuri ocupate - terenurile cu construcţii de orice fel (supraterane ori subterane), clasificate potrivit legii, inclusiv amenajările aferente; 

b) terenuri libere - terenurile fără construcţii, de orice fel (supraterane ori subterane), inclusiv amenajările aferente; 

c) terenuri aparent libere - terenurile fără clădiri, asigurând funcţiuni urbane de interes public stabilite şi executate în baza prevederilor documentaţiilor urbanistice legal aprobate (spaţii verzi şi de protecţie, locuri de joacă pentru copii, trasee ale reţelelor tehnico-edilitare subterane inclusiv zonele de protecţie aferente -, rezerve pentru lărgirea ori modernizarea căilor de comunicaţie etc.). 

(3) Autorizarea executării lucrărilor de construcţii de orice fel pe terenurile descrise la alin. (2) este permisă numai în strictă corelare cu respectarea funcţiunilor stabilite prin prevederile documentaţiilor de urbanism avizate şi aprobate, potrivit legii. 

(4) Terenurile din extravilanul localităţilor pot fi ocupate de reţele magistrale, căi de comunicaţie, amenajări pentru îmbunătăţiri funciare, reţele de telecomunicaţii ori de alte lucrări de infrastructură, de construcţii pentru combaterea şi prevenirea factorilor distructivi de origine naturală (inundaţii, alunecări de teren), de anexele gospodăreşti ale exploataţiilor agricole, precum şi de construcţii şi amenajări speciale. 

ARTICOLUL 60 
Terenuri destinate construirii, aparţinând domeniului privat al statului sau al unităţilor administrativ-teritoriale 

(1) Concesionarea terenurilor pentru construcţii se supune prevederilor Legii nr. 219/1998. 

(2) Terenurile aparţinând domeniului privat al statului sau al unităţilor administrativ-teritoriale, destinate construirii, pot fi vândute, concesionate ori închiriate prin licitaţie publică, potrivit prevederilor art. 10 alin. (1) din Lege, în condiţiile respectării prevederilor documentaţiilor de urbanism şi de amenajare a teritoriului, aprobate potrivit legii, în vederea realizării de către titular a construcţiei. 

ARTICOLUL 61 
Terenuri destinate construirii, aparţinând domeniului public al statului sau al unităţilor administrativ-teritoriale 

(1) Potrivit prevederilor art. 10 alin. (2) din Lege, terenurile aparţinând domeniului public al statului sau al unităţilor administrativ-teritoriale se concesionează ori, potrivit legii, se închiriază sau se administrează numai în vederea realizării de construcţii ori de obiective de uz şi/sau de interes public. 

(2) În condiţiile legii, pe terenurile aparţinând domeniului public persoanele fizice sau juridice pot realiza, în interes privat, numai construcţii cu caracter provizoriu, autorizate în condiţiile Legii, pe amplasamente stabilite în baza reglementărilor documentaţiilor urbanistice aprobate prin hotărâri ale consiliilor locale. 

ARTICOLUL 62 
Terenuri destinate construirii, ce se pot concesiona fără licitaţie publică 

Terenurile destinate construirii se pot concesiona fără licitaţie publică, cu plata taxei de redevenţă stabilite potrivit legii, ori pot fi date în folosinţă pe termen limitat, în următoarele situaţii (potrivit prevederilor art. 12 din Lege): 

a) pentru realizarea de obiective de utilitate publică sau de binefacere, cu caracter social, fără scop lucrativ, altele decât cele care se realizează de către colectivităţile locale pe terenurile acestora; 

b) pentru realizarea de locuinţe de către Agenţia Naţională pentru Locuinţe, potrivit legii; 

c) pentru realizarea de locuinţe pentru tineri până la împlinirea vârstei de 35 de ani; 

d) pentru strămutarea, potrivit legii, a gospodăriilor afectate de dezastre; 

e) pentru extinderea construcţiilor pe terenuri alăturate, la cererea proprietarului în cazul în care vecinii nu au ori nu îşi exercită dreptul de preemţiune, dacă construcţiile sunt realizate anterior în regim de concesionare (conform prevederilor art. 10 din Lege), dacă terenurile învecinate, datorită suprafeţei şi dimensiunilor acestora, sunt improprii realizării de construcţii noi independente; 

f) pentru lucrări de protejare ori de punere în valoare a monumentelor istorice şi de arhitectură, atunci când terenul se află în zona de protecţie a acestora, cu avizul comun al Ministerului Culturii şi Cultelor şi al Ministerului Lucrărilor Publice, Transporturilor şi Locuinţei. 

ARTICOLUL 63 
Lucrări care se pot executa fără emiterea unei autorizaţii suplimentare 

(1) Lucrările de construcţii pentru remedierea deficienţelor constatate ca urmare a efectuării recepţiei la terminarea lucrărilor se pot executa fără a fi necesară emiterea unei autorizaţii de construire, cu condiţia ca prin acestea să nu se aducă modificări la construcţie de natură a contraveni prevederilor autorizaţiei. 

(2) Lucrările de desfiinţare a unor construcţii/lucrări executate fără autorizaţie sau cu încălcarea prevederilor acesteia, dispuse de organele de control abilitate sau de instanţă, se pot executa fără a fi necesară emiterea unei autorizaţii de desfiinţare. 

ARTICOLUL 64 
Obiecte de mobilier urban exceptate de la autorizare 

(1) Emiterea autorizaţiei de construire nu este necesară pentru amplasarea pe sol a obiectelor de mobilier urban (tonete, tarabe, pupitre acoperite sau închise), cu suprafaţa desfăşurată de maximum 5 m2, fără fundaţii sau platforme, precum şi fără racorduri la utilităţi urbane - cu excepţia energiei electrice -, destinate difuzării şi comercializării presei, cărţilor şi florilor. 

(2) Autorităţile administraţiei publice locale pot emite autorizaţii de funcţionare pe perioade determinate, cu avizul prealabil al arhitectului-şef, pentru obiectele de mobilier urban prevăzute la alin. (1), pe amplasamentele stabilite în conformitate cu reglementările urbanistice aprobate, pe baza contractelor de închiriere încheiate conform regulamentelor proprii de organizare a activităţii economice pe domeniul public al unităţilor administrativ-teritoriale respective. 

ARTICOLUL 65 
Lucrări de instalaţii aferente construcţiilor care se exceptează de la autorizare 

(1) În înţelesul Legii se exceptează de la autorizare lucrările pentru: 

a) reparaţii şi modificări la instalaţiile interioare ale clădirilor - cu condiţia respectării caracteristicilor iniţiale (proiectate) ale acestora - sau, după caz, înlocuirea ori reamplasarea consumatorilor; 

b) montarea aparatelor individuale de climatizare şi/sau de contorizare a consumurilor de utilităţi. 

(2) Execuţia lucrărilor specificate la alin. (1) se va face numai cu respectarea condiţiilor specifice prevăzute de normativele de specialitate şi se va realiza exclusiv de persoane autorizate. 

ARTICOLUL 66 
Schimbarea soluţiilor tehnice din proiect pe parcursul execuţiei 

(1) Prin dispoziţie de şantier dată de proiectantul lucrărilor şi cu acordul scris al beneficiarului/investitorului/ administratorului/managerului de proiect, după caz, se pot admite modificări locale ale soluţiilor tehnice din proiectele autorizate, fără emiterea unei noi autorizaţii de construire, numai dacă prin aceasta nu se modifică condiţiile de amplasament, alcătuirea structurală de ansamblu ori aspectul construcţiei sau dacă nu sunt periclitate rezistenţa şi stabilitatea clădirilor învecinate. 

(2) Se încadrează în prevederile alin. (1) lucrările care se execută la construcţii existente (inclusiv monumentele istorice, cu avizul Ministerului Culturii şi Cultelor), în cazuri speciale determinate de luarea în considerare a unor situaţii imprevizibile la faza de proiectare (ca urmare a unor decopertări, relevee de fundaţii etc.). 

(3) În situaţiile prevăzute la alin. (1) responsabilitatea privind corectitudinea tehnică a soluţiei modificatoare aparţine proiectantului, iar titularul autorizaţiei are obligaţia de a depune (în copie) la emitentul autorizaţiei documentele specificate la alin. (1), cu rol de martor. 

ARTICOLUL 67 
Completări sau detalieri ale prevederilor planurilor de amenajare a teritoriului 

În vederea emiterii autorizaţiilor, în situaţia în care sunt necesare completări sau detalieri ale prevederilor planurilor de amenajare a teritoriului, legal aprobate, emitentul autorizaţiei poate cere elaborarea unor documentaţii de urbanism suplimentare (P.U.Z., P.U.D.) sau poate aplica prevederile cuprinse în Regulamentul general de urbanism (R.G.U.), aprobat prin Hotărârea Guvernului nr.525/1996, care constituie norma tehnică în domeniul urbanismului. 

SECŢIUNEA a 3-a 
Taxe 

ARTICOLUL 68 
Taxa pentru emiterea certificatului de urbanism 

(1) Potrivit prevederilor art. 27 pct. 1 din Legea nr. 27/1994, republicată, cu modificările şi completările ulterioare, taxa pentru eliberarea certificatului de urbanism pentru un imobil situat în mediul urban se calculează prin aplicarea unei cote fixe, stabilită potrivit legii, la suprafaţa terenului pentru care se solicită certificatul, declarată de solicitant. 

(2) Pentru mediul rural se percepe 50% din taxa prevăzută pentru mediul urban. 

(3) De regulă, în cazul în care prin cerere se indică numai adresa poştală, suprafaţa de teren la care raportează calculul taxei este suprafaţa întregii parcele; în cazul în care, printr-un plan topografic sau de situaţie, solicitantul individualizează o anumită zonă din parcelă, taxa se aplică doar la suprafaţa acesteia. 

(4) Taxa pentru prelungirea valabilităţii certificatului de urbanism se calculează la 30% din valoarea taxei iniţiale a certificatului. 

ARTICOLUL 69 
Taxa pentru emiterea autorizaţiei de construire 

(1) În conformitate cu prevederile art. 6 alin. (15) din Lege, taxa de autorizare se percepe de emitentul autorizaţiei de construire şi se calculează pe baza declaraţiei solicitantului şi în conformitate cu prevederile proiectului prezentat pentru autorizare, după caz, în funcţie de suprafaţa desfăşurată a construcţiilor proprietate a persoanelor fizice, inclusiv a celor cu destinaţia de locuinţă şi anexe gospodăreşti, ori pe baza valorii lucrărilor de construcţii şi instalaţii aferente, cuprinsă în devizul general al investiţiei, după cum urmează: 

a) în cazul lucrărilor aparţinând persoanelor fizice, valoarea declarată (determinată în corelare cu suprafaţa construită desfăşurată a construcţiei) nu va putea fi mai mică decât valoarea determinată potrivit prevederilor legale în vigoare privind impozitele şi taxele locale; 

b) în situaţia calculării taxei pe baza valorii reale a lucrărilor, determinată în conformitate cu Metodologia de elaborare a devizului general pentru obiectivele de investiţii, aprobată prin Hotărârea Guvernului nr.376/1994, cu modificările ulterioare, se vor lua în calcul cheltuielile prevăzute la cap. 4 �Cheltuieli pentru investiţia de bază�, partea I, din Devizul general al investiţiei. 

(2) În vederea simplificării procedurii de elaborare a documentaţiilor de autorizare, potrivit prevederilor art. 23 alin. (2) din prezentele norme metodologice, pentru tipurile de construcţii prevăzute în anexa nr. 2 la prezentele norme metodologice se admite ca valoarea care se ia în calcul pentru stabilirea taxei de autorizare să se determine în baza unui deviz simplificat, elaborat prin evaluare pe bază de indici, cu respectarea structurii devizului general prevăzute la alin. (1) lit. b). 

ARTICOLUL 70 
Regularizarea taxei de autorizare 

(1) În conformitate cu prevederile art. 32 alin. (3) din Lege, coroborate cu prevederile art. 28 alin. (2) din Legea nr. 27/1994, republicată, la data efectuării recepţiei la terminarea lucrărilor investitorul (titularul autorizaţiei de construire) are obligaţia de a solicita emitentului autorizaţiei de construire să regularizeze taxa de autorizare a lucrărilor de construcţii în funcţie de valoarea finală a investiţiei prin declararea valorii reale a lucrării, în termen de 15 zile de la data expirării termenului de execuţie stabilit prin autorizaţia de construire. 

(2) Pentru regularizarea taxei de autorizare titularul autorizaţiei de construire va prezenta o documentaţie cuprinzând un postcalcul (susţinut cu documente) realizat în preţuri actualizate la momentul recepţiei la terminarea lucrărilor, pe baza indicilor preţurilor de consum comunicaţi de Institutul Naţional de Statistică, din care să rezulte: 

- valoarea finală a investiţiei - în conformitate cu situaţiile de lucrări executate şi evidenţiate potrivit cap. 4 �Cheltuieli pentru investiţia de bază� din Devizul general al investiţiei; 

- actualizarea valorii declarate de solicitant la data emiterii autorizaţiei de construire. 

(3) Pentru regularizarea taxei de autorizare, potrivit legislaţiei privind calculul taxelor şi impozitelor locale, în vigoare la data autorizării, şi în baza documentaţiei prevăzute la alin. (2), emitentul autorizaţiei de construire va stabili: 

- cuantumul taxei, calculat corespunzător valorii finale a investiţiei conform cap. 4 �Cheltuieli pentru investiţia de bază� din Devizul general al investiţiei; 

- cuantumul actualizat al taxei de autorizare achitate, calculat în baza valorii declarate de solicitant la data emiterii autorizaţiei de construire şi corectat cu indicii preţurilor de consum comunicaţi de Institutul Naţional de Statistică. 

(4) Diferenţa rezultată ca urmare a comparării cuantumurilor menţionate la alin. (3) reprezintă cuantumul de regularizare a taxei de autorizare. 

(5) În aceleaşi condiţii, în baza documentaţiei prevăzute la alin. (2), solicitantul (investitorul) are obligaţia de a regulariza şi cuantumul celorlalte cote legale - inclusiv al celor stabilite prin Legea nr. 10/1995, cu modificările ulterioare, şi prin Lege. 

ARTICOLUL 71 
Alte taxe pentru autorizarea executării lucrărilor 

(1) Conform prevederilor art. 27 pct. 4 din Legea nr. 27/1994, republicată, taxa pentru autorizarea executării lucrărilor pentru construcţiile provizorii de şantier, necesare execuţiei lucrărilor de bază, dacă nu au fost autorizate o dată cu acestea, este de 3% din valoarea autorizată a construcţiilor provizorii de şantier. 

(2) Potrivit prevederilor art. 27 pct. 5 din Legea nr. 27/1994, republicată, taxa de autorizare pentru organizarea de tabere de corturi, căsuţe sau rulote, campinguri este de 2% din valoarea declarată a lucrării sau a construcţiei. 

(3) Taxele în vederea emiterii autorizaţiilor pentru: 

- foraje şi excavări necesare studiilor geotehnice, exploatărilor de carieră, balastierelor, sondelor de gaze şi petrol, precum şi altor exploatări; 

- lucrări cu caracter provizoriu amplasate pe căile şi în spaţiile publice, corpuri şi panouri de afişaj, firme şi reclame; 

- lucrări de racorduri şi branşamente la reţelele publice se calculează potrivit prevederilor art. 27 pct. 3, 6 şi 9 din Legea nr. 27/1994, modificată şi completată prin ordonanţele de urgenţă ale Guvernului nr. 62/1998 şi nr. 15/1999. 

ARTICOLUL 72 
Taxa pentru emiterea autorizaţiei de desfiinţare 

(1) Potrivit prevederilor art. 27 pct. 7 din Legea nr. 27/1994, republicată, autorizaţia de desfiinţare (totală sau parţială) a construcţiilor şi a amenajărilor se taxează cu 0,1% din valoarea impozabilă a acestora, înregistrată la organele fiscale teritoriale. În cazul desfiinţării parţiale, cuantumul taxei se calculează proporţional cu suprafaţa construită desfăşurată care se dezafectează. 

(2) În cazul emiterii unei singure autorizaţii atât pentru construire, cât şi pentru desfiinţare, pe baza ambelor proiecte pentru autorizarea executării lucrărilor de construcţii (P.A.C. şi P.A.D.) prezentate, cele două taxe aferente se cumulează. 

ARTICOLUL 73 
Taxe pentru emiterea avizelor/acordurilor necesare acordului unic 

(1) Potrivit art. 41 alin. (2) din Lege, pentru asigurarea funcţionării structurilor de specialitate consiliile judeţene şi locale vor stabili taxe pe tipuri de lucrări. 

(2) Taxele pentru emiterea avizelor şi acordurilor cerute prin certificatul de urbanism, atât a celor din competenţa de obţinere a emitentului autorizaţiei în vederea emiterii acordului unic (conform fişelor tehnice), cât şi a celor care se asigură de solicitant pentru emiterea autorizaţiei de construire, se suportă de acesta anterior depunerii cererii de emitere a autorizaţiei de construire. 

(3) Cuantumurile taxelor menţionate la alin. (2) se stabilesc de emitenţii avizelor - respectiv de către administratorii/furnizorii de utilităţi urbane, precum şi de către serviciile publice descentralizate ale organelor centrale -, se calculează potrivit reglementărilor legale specifice fiecărui domeniu de avizare şi se comunică emitenţilor autorizaţiilor de construire/desfiinţare, care au obligaţia de a le face cunoscute public şi de a le comunica solicitanţilor împreună cu documentele însoţitoare ale certificatului de urbanism. 

ARTICOLUL 74 
Exceptări privind plata taxei pentru emiterea autorizaţiei de construire/desfiinţare 

(1) Potrivit dispoziţiilor legale în vigoare, taxele de autorizare nu se datorează în cazul eliberării de autorizaţii pentru lăcaşuri de cult, inclusiv pentru construcţiile anexe ale acestora, pentru lucrări de dezvoltare, de modernizare sau de reabilitare a infrastructurilor din transporturi care aparţin domeniului public al statului, pentru lucrări de interes public judeţean sau local, precum şi pentru construcţiile ai căror beneficiari sunt instituţiile publice. 

(2) Potrivit prevederilor art. 44 din Legea nr. 422/2001 privind protejarea monumentelor istorice, proprietarii de monumente istorice sunt scutiţi de plata taxei pentru emiterea autorizaţiei de construire/desfiinţare pentru intervenţiile executate asupra monumentelor istorice deţinute, în cazul în care aceştia utilizează bunul imobil numai pentru activităţi necomerciale sau, în mod direct, numai pentru locuit. 

(3) Potrivit prevederilor art. 45 din Legea nr. 422/2001, proprietarii imobilelor din zona de protecţie a monumentelor istorice beneficiază de reducere cu 50% a taxelor de autorizare pentru lucrările pe care le finanţează şi care sunt necesare pentru păstrarea integrităţii fizice şi a cadrului construit sau natural al monumentelor istorice, astfel cum sunt ele reglementate prin documentaţia de urbanism sau de amenajare a teritoriului, aprobată pentru zona de protecţie respectivă, sau prin avizul direcţiei pentru cultură, culte şi patrimoniul cultural naţional judeţene, respectiv a municipiului Bucureşti. 

ARTICOLUL 75 
Cote ulterioare autorizării 

(1) Potrivit art. 252 din Lege, cheltuielile pentru controlul statului în amenajarea teritoriului, urbanism şi autorizarea executării lucrărilor de construcţii se suportă de către investitori, în valoare echivalentă cu o cotă de 0,1% din valoarea lucrărilor autorizate, cu excepţia celor prevăzute la art. 3 lit. b) şi a lăcaşurilor de cult. Virarea sumelor se face în contul Inspectoratului de Stat în Construcţii, iar copia de pe documentul de plată se anexează la �Înştiinţarea privind data începerii lucrărilor�, eliberată de emitent împreună cu autorizaţia de construire/desfiinţare (vezi anexa nr. 4 la prezentele norme metodologice) în conformitate cu prevederile art. 6 alin. (7) din Lege. Întârzierea la plată a cotei prevăzute se penalizează cu 0,15% pe zi de întârziere, fără a se depăşi suma datorată. Cota stabilită de 0,1% din valoarea lucrărilor autorizate se aplică şi diferenţelor rezultate din actualizarea valorii lucrărilor autorizate, care se face o dată cu recepţia la terminarea lucrărilor. 

(2) Potrivit art. 40 din Legea nr. 10/1995, cheltuielile necesare pentru elaborarea reglementărilor tehnice şi pentru inspecţia statului pentru controlul calităţii lucrărilor de construcţii se suportă de către investitori sau proprietari prin virarea unei sume echivalente cu o cotă de 0,70% din cheltuielile pentru lucrările de construcţie autorizate. Calculul şi virarea sumelor respective se fac eşalonat, concomitent cu plata facturilor. Întârzierile la plată a cotelor se penalizează cu 0,15% pe zi de întârziere, fără a se depăşi suma datorată. 

CAPITOLUL V 
Asigurarea disciplinei autorizării, răspunderi, sancţiuni 

ARTICOLUL 76 
Organe de control 

(1) Potrivit prevederilor art. 24 alin. (1)-(3) din Lege, organele de control ale consiliilor judeţene şi ale primăriilor au obligaţia de a urmări respectarea disciplinei în domeniul autorizării şi executării lucrărilor de construcţii în cadrul unităţilor lor administrativ-teritoriale, potrivit competenţelor stabilite de Lege. 

(2) Potrivit prevederilor art. 251 din Lege, controlul statului în amenajarea teritoriului, urbanism şi autorizarea şi executarea lucrărilor de construcţii se exercită de Inspectoratul de Stat în Construcţii, pe întregul teritoriu al ţării, care dispune măsurile şi sancţiunile prevăzute de Lege. 

(3) Potrivit prevederilor art. 24 alin. (4) din Lege, faptele contravenţionale prevăzute la art. 23 alin. (1) lit. a), c) şi 

e) pot fi constatate şi de organele de poliţie. 

ARTICOLUL 77 
Abilitări de control ale organelor administraţiei publice locale 

(1) Autorităţile administraţiei publice locale, prin organele proprii special abilitate, potrivit legii, au obligaţia de a organiza şi de a efectua permanent acţiuni de control vizând disciplina în autorizare pe raza unităţii administrativ-teritoriale, potrivit competenţelor stabilite de Lege, privind: 

- emiterea autorizaţiilor; 

- executarea lucrărilor de construcţii numai pe bază de autorizaţii valabile; 

- executarea lucrărilor de construcţii cu respectarea prevederilor autorizaţiilor de construire/desfiinţare, precum şi a proiectelor tehnice. 

(2) Arhitectul-şef al judeţului, în conformitate cu regulamentul de organizare şi funcţionare a consiliului judeţean, stabilit în temeiul prevederilor Legii nr. 215/2001, are atribuţii de control în unităţile administrativ-teritoriale de pe raza judeţului, atât cu privire la respectarea disciplinei în urbanism şi amenajarea teritoriului, cât şi la autorizarea executării lucrărilor de construcţii, potrivit competenţelor stabilite de Lege. 

ARTICOLUL 78 
Sancţiuni 

În temeiul Legii faptele de nerespectare a prevederilor acesteia constituie, potrivit gravităţii şi importanţei sociale a acestora, după caz, infracţiuni (potrivit prevederilor art. 21 din Lege) sau contravenţii (potrivit prevederilor art. 23 din Lege). 

ARTICOLUL 79 
Aplicarea sancţiunilor contravenţionale 

(1) Încadrarea faptei contravenţionale, respectiv valoarea amenzii contravenţionale, se stabileşte de organul de control şi se înscrie în formularul tipizat �Proces-verbal de constatare şi sancţionare a contravenţiei�, prezentat în anexa nr. 6 şi 7 la prezentele norme metodologice. 

(2) Formularul tipizat �Proces-verbal de constatare şi sancţionare a contravenţiei�, prezentat în anexa nr. 6, este redactat în conformitate cu prevederile Ordonanţei Guvernului nr.2/2001 şi se utilizează de către organele de control ale administraţiei publice locale cu atribuţii de control în domeniul disciplinei în urbanism şi autorizarea executării lucrărilor de construcţii. 

(3) Inspectoratul de Stat în Construcţii va utiliza un formular propriu, redactat în conformitate cu prevederile legislaţiei în vigoare privind regimul juridic al contravenţiilor, ale cărui formă şi conţinut sunt prezentate în anexa nr. 7 la prezentele norme metodologice. 

(4) Potrivit dispoziţiilor art. 30 alin. (3) din Lege, corelate cu prevederile art. 5 alin. (2) lit. a), art. 28 alin. (1) şi ale art. 29 din Ordonanţa Guvernului nr.2/2001 privind regimul juridic al contravenţiilor, în domeniul disciplinei autorizării execuţiei lucrărilor de construcţii şi al execuţiei acestora în baza autorizaţiilor emise, la aplicarea sancţiunii contravenţionale: 

- nu se aplică sancţiunea �avertisment�; 

- nu se admite achitarea în termen de 48 de ore a jumătate din minimul amenzii stabilite. 

CAPITOLUL VI 
Alte dispoziţii 

SECŢIUNEA 1 
Obligaţii ale investitorului/beneficiarului ulterioare autorizării 

ARTICOLUL 80 
Operaţiuni privind asigurarea cerinţelor de calitate în construcţii 

(1) După obţinerea autorizaţiei de construire/desfiinţare, pentru execuţia obiectivului de investiţii, potrivit prevederilor Legii nr. 10/1995 (împreună cu regulamentele de aplicare a acesteia), prin grija investitorului/beneficiarului şi a executantului este necesară realizarea următoarelor operaţiuni: 

- urmărirea execuţiei lucrărilor; 

- întocmirea cărţii tehnice a construcţiei; 

- efectuarea recepţiei la terminarea lucrărilor în termen, precum şi a recepţiei finale după perioada de garanţie, potrivit prevederilor legale în vigoare; 

- urmărirea comportării în exploatare a construcţiei. 

(2) Urmărirea execuţiei lucrărilor este obligatorie şi se asigură prin: 

- diriginte de şantier autorizat, ca reprezentant al beneficiarului, care urmăreşte ca execuţia lucrărilor să se facă în deplină concordanţă cu autorizaţia emisă (inclusiv cu proiectul P.A.C./P.A.D., după caz, care a stat la baza emiterii autorizaţiei), precum şi pe baza şi cu respectarea proiectului tehnic pentru execuţia lucrărilor; 

- responsabil tehnic cu execuţia atestat, ca reprezentant al executantului (persoană juridică cu profil de activitate în construcţii). 

Costurile necesare pentru urmărirea execuţiei lucrărilor pe întreaga durată a acestora se includ în valoarea devizului general al investiţiei. 

(3) Cartea tehnică a construcţiei, care reprezintă evidenţa tuturor documentelor (acte şi documentaţii) privind construcţia, emise în toate etapele realizării ei - de la certificatul de urbanism până la recepţia finală a lucrărilor, se întocmeşte şi se completează pe parcursul execuţiei de toţi factorii care concură la realizarea lucrărilor, prin grija dirigintelui de şantier. După recepţie Cartea tehnică se completează în continuare, pe întreaga durată de existenţă a construcţiei, cu toate intervenţiile asupra acesteia, prin obligaţia beneficiarului. 

(4) Potrivit prevederilor legale în vigoare recepţia lucrărilor de construcţii şi a instalaţiilor aferente este actul prin care investitorul declară că acceptă, preia lucrarea (cu sau fără rezerve) şi că aceasta poate fi dată în folosinţă. Prin actul de recepţie se certifică faptul că executantul şi-a îndeplinit obligaţiile în conformitate cu prevederile contractului şi ale documentaţiei de execuţie. Recepţia lucrărilor de construcţii de orice categorie şi a instalaţiilor aferente acestora se efectuează atât la lucrări noi, cât şi la intervenţiile în timp asupra construcţiilor existente (reparaţii capitale, consolidări, modificări, modernizări, extinderi etc.) şi se realizează în două etape: 

- recepţia la terminarea lucrărilor; 

- recepţia finală la expirarea perioadei de garanţie. Lucrările de construcţii autorizate se consideră finalizate dacă s-au realizat toate elementele prevăzute în autorizaţie şi dacă s-a efectuat recepţia la terminarea lucrărilor. Efectuarea recepţiei la terminarea lucrărilor este obligatorie şi în situaţia realizării lucrărilor în regie proprie. 

(5) Urmărirea comportării în exploatare a construcţiei se face după recepţia finală a lucrărilor, pe toată durata existenţei acesteia, beneficiarul având obligaţia de a lua măsurile corespunzătoare pentru asigurarea cerinţelor de calitate a construcţiilor, conform prevederilor legale. 

ARTICOLUL 81 
Operaţiuni privind obligaţiile investitorilor faţă de autorităţi 

(1) După realizare, pentru punerea în funcţiune a obiectivului de investiţii, potrivit prevederilor legale în vigoare, prin grija investitorului/beneficiarului este necesară realizarea următoarelor operaţiuni: 

- regularizarea taxelor datorate administraţiei publice locale, precum şi achitarea celorlalte cote legale; 

- obţinerea autorizaţiei de funcţionare; 

- declararea investiţiei în vederea impunerii. 

(2) În conformitate cu prevederile Legii şi ale art. 70 alin. (1) din prezentele norme metodologice, la data efectuării recepţiei la terminarea lucrărilor solicitantul (investitorul) are obligaţia de a regulariza taxele şi cotele legale, în funcţie de valoarea finală (rezultată) a investiţiei, susţinută cu documente. Emitentul autorizaţiei va comunica Inspectoratului de Stat în Construcţii valoarea finală a investiţiei, aşa cum a fost calculată la efectuarea recepţiei la terminarea lucrărilor. 

(3) Autorizaţia de funcţionare se emite de autoritatea administraţiei publice în a cărei rază teritorială se află amplasată investiţia, numai pentru construcţiile executate pe baza autorizaţiei de construire şi care au efectuată recepţia la terminarea lucrărilor. Construcţiile executate fără autorizaţie de construire sau cu nerespectarea prevederilor acesteia, precum şi cele care nu au efectuată recepţia la terminarea lucrărilor nu se consideră finalizate şi ca atare nu pot primi autorizaţii de funcţionare şi nu pot fi înregistrate în Cartea funciară. 

(4) Toate construcţiile proprietate particulară se declară, în vederea impunerii, la organele financiare teritoriale sau la unităţile subordonate acestora, după terminarea lor completă şi nu mai târziu de 15 zile de la data expirării termenului de valabilitate a autorizaţiei de construire/ desfiinţare (inclusiv durata de execuţie a lucrărilor). 

SECŢIUNEA a 2-a 
Obligaţii ale proiectantului şi executantului 

ARTICOLUL 82 
Obligaţii ale proiectantului 

(1) În temeiul contractului de proiectare încheiat cu beneficiarul (investitorul), proiectantul are, potrivit legii, următoarele obligaţii pentru asigurarea calităţii proiectului pentru autorizarea executării lucrărilor de construcţii (P.A.C./P.A.D.), inclusiv a proiectului tehnic din care acesta este extras, potrivit prevederilor art. 23 alin. (1) lit. a) din prezentele norme metodologice: 

- asigurarea calităţii proiectului tehnic, respectiv a proiectului pentru autorizarea executării lucrărilor de construcţii, extras din acesta, corespunzător cerinţelor de calitate, prin respectarea legislaţiei şi a reglementărilor tehnice în vigoare; 

- prezentarea, spre verificare, de către specialiştii verificatori de proiecte atestaţi, stabiliţi de investitor, a proiectului elaborat, precum şi soluţionarea neconformităţilor ori a neconcordanţelor semnalate; 

- atenţionarea beneficiarului cu privire la exigenţele urbanistice cărora trebuie să li se subordoneze realizarea obiectivului de investiţii, în raport cu reglementările urbanistice legal aprobate, sau, după caz, cu privire la incompatibilităţile tehnice sau urbanistice pe care acesta le generează în zona de amplasament. Pe durata execuţiei proiectantul răspunde cu privire la celelalte obligaţii pe care le are, în conformitate cu legislaţia în vigoare privind calitatea în construcţii. 

(2) Proiectantul are obligaţia, potrivit prevederilor art. 8 alin. (1) lit. b) şi ale art. 45 alin. (3) lit. a) din prezentele norme metodologice, de a susţine soluţiile tehnice ale proiectului- toate specialităţile - în faţa Comisiei de Acorduri Unice (C.A.U.), la solicitatea membrilor acesteia, precum şi de a introduce în documentaţie modificările şi/sau condiţiile impuse prin avizele exprimate de membrii comisiei. 

(3) În condiţiile prevederilor alin. (2) contractul (faza din contract) referitor la întocmirea documentaţiei pentru obţinerea autorizaţiei de construire/desfiinţare este de drept finalizat numai după obţinerea autorizaţiei. 

ARTICOLUL 83 
Obligaţii ale executantului 

(1) Executantul, în baza contractului de antrepriză încheiat cu beneficiarul, are, potrivit legii, următoarele obligaţii pentru asigurarea calităţii construcţiilor, care decurg ca urmare a procedurii de autorizare: 

- să sesizeze investitorul cu privire la neconformităţile şi/sau neconcordanţele constatate în proiect, în vederea soluţionării lor de către proiectant; 

- să înceapă execuţia lucrărilor numai în condiţiile existenţei autorizaţiei de construire/desfiinţare; 

- să execute lucrările numai pe baza şi în conformitate cu proiectul tehnic de execuţie, verificat de specialişti atestaţi, potrivit legii. 

(2) Pe durata execuţiei executantul răspunde cu privire la celelalte obligaţii pe care le are, în conformitate cu legislaţia în vigoare privind calitatea în construcţii. 

SECŢIUNEA a 3-a 
Dispoziţii tranzitorii şi finale 
ARTICOLUL 84 
Dispoziţii tranzitorii 

(1) Primarii comunelor care au calitatea de emitenţi au obligaţia de a asigura ocuparea funcţiei de arhitect-şef din cadrul aparatului propriu al consiliului local cu o persoană cu pregătire corespunzătoare în domeniu, potrivit prevederilor art. 8 alin. (5) din prezentele norme metodologice. 

(2) În situaţia neîndeplinirii obligaţiei stabilite la alin. (1), dreptul de a emite certificate de urbanism şi autorizaţii de construire/desfiinţare se suspendă până la îndeplinirea condiţiilor menţionate, situaţie în care preşedintele consiliului judeţean va prelua funcţia de emitent pentru unitatea administrativ-teritorială în cauză, urmând ca solicitantul să se adreseze direct acestuia, iar taxele cuvenite vor fi încasate de către consiliul judeţean. 

(3) Prevederile alin. (2) se aplică şi primarilor oraşelor ori, după caz, ai municipiilor, în situaţia în care nu dispun de persoană cu pregătire corespunzătoare în domeniu, potrivit prevederilor art. 8 alin. (5) din prezentele norme metodologice. 

(4) Autorităţile emitente ale certificatelor de urbanism şi autorizaţiilor de construire/desfiinţare au obligaţia să asigure pregătirea şi perfecţionarea profesională a personalului de specialitate din cadrul aparatului propriu. În vederea urgentării realizării acestei exigenţe, în termen de 2 ani de la data intrării în vigoare a prezentelor norme metodologice, autorităţile emitente vor asigura pregătirea şi perfecţionarea profesională a personalului de specialitate din subordine, astfel: 

a) specialiştii din cadrul consiliilor judeţene şi al primăriilor municipale şi orăşeneşti, prin cursuri de scurtă (lungă) durată organizate, potrivit prevederilor legale, de Universitatea de Arhitectură şi Urbanism �Ion Mincu� - la nivel central sau zonal - ori de alte instituţii de învăţământ superior de profil interesate sau alte instituţii abilitate de lege, după cum urmează: 

- cursuri postuniversitare pentru arhitecţi şi alte cadre cu pregătire superioară care, prin formaţia de bază, se pot implica în această activitate; 

- cursuri postuniversitare de perfecţionare pentru cadre cu pregătire superioară din alte domenii decât cel al urbanismului, arhitecturii şi construcţiilor; 

- cursuri de perfecţionare pentru cadre cu pregătire medie, în domeniul urbanismului, arhitecturii şi construcţiilor; 

b) personalul de specialitate din cadrul primăriilor comunale, prin cursuri de pregătire şi/sau perfecţionare organizate sub autoritatea arhitectului-şef al judeţului, în cooperare cu asociaţiile profesionale în domeniu. 

ARTICOLUL 85 
Dispoziţii finale 

(1) Compartimentele din aparatul propriu de specialitate al consiliilor judeţene, Consiliului General al Municipiului Bucureşti şi consiliilor locale se vor organiza pentru a prelua atribuţiile structurilor de specialitate prevăzute prin Lege. 

(2) Analizarea şi avizarea documentaţiilor necesare emiterii certificatului de urbanism, a acordului unic şi a autorizaţiilor de construire/desfiinţare de către compartimentele (structurile) de specialitate ale consiliului judeţean pentru primăriile comunelor, precum şi cele ale oraşelor şi municipiilor care nu dispun de compartimente (structuri) de specialitate se fac contra cost, pe bază de convenţie încheiată între primari, în calitate de emitenţi, şi preşedintele consiliului judeţean, cu excepţia prevederilor art. 84 alin. (2) din prezentele norme metodologice. 

(3) Costul serviciilor prestate de compartimentele (structurile) de specialitate ale consiliului judeţean se stabilesc procentual din taxele încasate de emitent, în funcţie de tipurile de lucrări de construcţii. 

(4) Utilizarea formularelor din prezentele norme metodologice este obligatorie, fiind interzisă modificarea sau completarea structurii ori a conţinutului acestora. Formularele se tipăresc prin grija emitentului, cu înscrierea denumirii exacte a autorităţii emitente, şi se pun la dispoziţie solicitanţilor, contra cost. 

(5) În situaţia în care la utilizare rubricile din formular nu sunt suficiente pentru comunicarea ori înregistrarea datelor, emitentul va putea anexa rubrici sau pagini suplimentare la actul emis (care vor fi semnate şi parafate de emitent), cu condiţia înscrierii în actul de bază a menţiunii privind existenţa anexei ca parte integrantă a actului. 

(6) Se recomandă tipărirea de formulare distincte pentru autorizarea executării lucrărilor de construire şi, respectiv, pentru autorizarea executării lucrărilor de desfiinţare. 

(7) Se recomandă emitenţilor să organizeze plata taxelor pentru emiterea avizelor, acordurilor şi autorizaţiilor la o singură casierie la care solicitantul să plătească o singură taxă comasată, pe tipuri de lucrări de construcţii. În acest scop emitenţii vor încheia convenţii cu avizatorii, prin care se vor stabili: 

- modalitatea de virare a taxelor colectate; 

- termenele de virare a taxelor colectate; 

- valoarea taxelor, inclusiv T.V.A. 

... 



